r 



Meraj Ki Baaten 



Jis me Hadees o Tafseer aur Seerat ki kitabon 
se Meraj Shareef ke waqie ki Tafseel likhi gayi hai aur 
Aalam e Alawi o Aalam e Sifli ke Mushahedaat bayan 
kiye hain. Burraq par sawar hona, Baitul Muqaddas 
me Hazraat e Ambiya alaihim assalam ko Namaz 
padhana, Aasmano par tashreef le jana, wahan 
Hazraate Ambiya Kiraam alaihim assalam se 
mulaqaat hona, un Hazraat ka Marhaba kehna, 
Hazrat Moosa alaihis salam ke baar baar tawajjeh 
dilane par 50 Namazon ki jagah 5 Namazen farz reh 
jana, sidratul Muntaha aur Al-Baitul Ma'moor ka 
Mulaheza farmana, Janna me daakhil hona, Dozakh 
ko dekhna aur degar Umoor Tafseel se likhe hain aur 
Waqie Meraj ke Israr o Hikam bayan kiye hain. 
Aakhir me Mulhideen o Munkireen ke Ishkalaat ka 
jawab diya hai. 




https://farhanbajrai.wordpress.com/ 




Meraj Ki Baaten 



Jis me Hadees o Tafseer aur Seerat ki 
kitabon se Meraj Shareef ke waqie ki Tafseel 
likhi gayi hai aur Aalam e Alawi o Aalam e Sifli 
ke Mushahedaat bayan kiye hain. Burraq par 
sawar hona, Baitul Muqaddas me Hazraat e 
Ambiya alaihim assalam ko Namaz padhana, 
Aasmano par tashreef le jana, wahan Hazraate 
Ambiya Kiraam alaihim assalam se mulaqaat 
hona, un Hazraat ka Marhaba kehna, Hazrat 
Moosa alaihis salam ke baar baar tawajjeh 
dilane par 50 Namazon ki jagah 5 Namazen farz 
reh jana, sidratul Muntaha aur Al-Baitul 
Ma'moor ka Mulaheza farmana, Janna me 
daakhil hona, Dozakh ko dekhna aur degar 
Umoor Tafseel se likhe hain aur Waqie Meraj 
ke Israr o Hikam bayan kiye hain. Aakhir me 
Mulhideen o Munkireen ke Ishkalaat ka jawab 
diya hai. 



Bismillahir Rahmaanir Raheem 

^1 ^IjaJ) la 1 ""^ Sbl is'^\ 

Allaah Ta'ala ki taufeeq aur us ke 
Karam se Ahqar ne ye risala taleef kiya 
hai jis me Israa aur Meraj ke waqiaat 
darj kiye hain, Umooman Saheeh 
Bukhari aur Saheeh Muslim aur Degar 
Kutub e hadees se riwayaat jama ki 
hain. Kutub e Tafseer me ziada tar 
Tafseer Ibne Kaseer se riwayaat li hain, 
aur Ba'z me Imam Baihaqi 
rahmatullahi alaih ki Dalail-Un- 
Nabuwwat aur Seerat Ibne Hisham se 
bhi akhz kiya hain. Alhamdulillah ye 
majmua Mustanad bhi hai aur Mufassal 
bhi, Meraj ke safar ki mari'yyaat aur 
marwiyyat kutub e Hadees me tatabbo 
aur talash ke baad likhi hain aur Meraj 
ke Hikm aur Israr jo Shurrahe Hadees 



ke kalaam me mile unhe bhi Supurd e 
Qirtaas kardiya hai. 



Meraj Shareef ka 



Bismillahir Rahmaanir Raheem 



Meraj Shareef ka waqia taqreeban 25 
Sahabalkraam razi Allahu anhum se 
marwi hai jinme Hazrat Anas Bin Maalik, 
Hazrat Abu Zar Ghifaari, Hazrat Maalik 
Bin Sa'sa' , Hazrat Bureeda , Hazrat 
Jabir Bin Abdullah, Hazrat Abu Sayeed 
Khudri , Hazrat Shaddad Bin Aos , 
Hazrat Ibne Abbas, Hazrat Abdullah 
Bin Masood, Hazrat Abu Huraira , 
Hazrat Umme Haani Razi Allahu anhum 
bhi hain. Meraj Shareef ka azeem waqia jo 
Rasool e Akram sallallahu alaihi 
wasallam ke azeem mojazaat me se hai, 
kis San [year] me pesh aya us baare me 
Ashaab e Siyar ke muta'addad Aqwaal 
hain. Ek qaul ye hai ke Bi'sat ke baad 10 
saal guzar jane ke baad Meraaj ka waqia 
Zahoor pazeer hua . Hazrat Ibne Shihaab 
Zohri rah ne farmaya ke Madine 
Munawwara ko hijrat karne se 1 saal pehli 
Meraj hui. Aur ek qaul ye bhi hai ke Hijrat 
se 16 Maah pehle Meraj ka waqia pesh 



aaya, ye sab Aqwaal HAFIZ IBNE KASEER 
rah ne ALBIDAYA WAN NIHAYA jild 3 
safha 108 me likhe hain. Shaarih e 
Bukhari ALLAMA KIRMANI rah ne aur 
Shaarih e Muslim ALLAMA NAWAWI 
rah ne ek Qaul ye bhi likha hai ke Bi'sat ke 
panchwe saal (5 th year] MERAJ hui. 

Wallahu Alam Bis sawaab. 

Awwal Surah Israa ki sab se pehli Aayat ka 
Tarjuma aur Tafseer mutala'a farmayen 
uske baad In sha Allah Ta'ala Ahadees 
shareef ka mazmoon shuru hoga. Is risale 
ka naam 

"ANWAARUS SIRAAJ FII ZIKRIL ISRAA 
WAL MERAJ" tajweez karta nun, jo hazrat 
bhi is ka mutala'a farmayen Ahqar ke liye 
aur Ahqar ke Walidain aur Mashaikh ke 
liye aur unke Talaba ke liye Dua karen jo 
is Risale ki taswwed aur tabyeez me mere 
Muawin bane. 

WALLAHUL MAUFIQ WAL MOIN. 



[MAULANA AASHIQ ILAHI BULAND 
SHAHRI RAH M ATU LLAH I ALAIH] 



BISMILLAHIR RAHMAANIR RAHEEM 



NAHMADUHU WA NUSALLI ALAA 
RASOOLIHIL KAREEM 



Quran Majeed me Ijmaali taur par 
Meraj Shareef ka waqia bayan farmate 
hue Irshad farmaya hai: 

(1 c-iT 

"paak hai wo zaat jisne apne 
bande ko raat me Masjid e Haraam se 
Mas j id e Aqsa tak safar karaya, jiske 
girdagird Humne barkaten rakhi hain 
taake Hum usey Apni Aayaat dikhayen, 
Beshak Allah Ta'ala sunne wala , 
Jaanne wala hai." 



Ye Surah Israa ki pehli aayat hai 
isme is baat ki tashreeh hai ke Allah Ta'ala 
ne Ek raat Rasoolullah sallallahu alaihi 
wasallam ko Masjid e Haraam se lekar 
Masjid e Aqsaa tak sair karayi aur Surah 
Najam ki (14-18 ]Ayaat 

(15) <j'JlJ\ &r (14) J£ul\ SjJL- 

Vj U } U (16) js% U J& \\ 
(18) &J&\ £j cJ$ & Jj (17) ji 

me iski tashreeh hai ke AanHazrat 
sallallahu alalihi wasallam ne Aalam e 
Baala me Allah Ta'alaa ki badi badi Aayaat 
mulaheza farmyain. 

Masjid e Haraam us Masjid ka 
naam hai jo KA'BA SHAREEF ke Charo 
taraf hai aur baaz martaba Haram e 
Makkah par bhi iska Itlaaq hua hai jaisa 
ke Allah Ta'ala ne farmaya(Surah Taubah 
ayat no 7 ] 



Aayat e Kareema ko lafz t^AJI Ot^l - 

se Shuru farmaya hai isme un Kam Fehmo 
ke khayal o Gumaan ki tardeed ki hai jo is 
waqie ko Mahaal aur Mumtane' samajhte 
the aur ab bhi baaz Jaahil aisa khayal karte 
hain, ye log Allah Ta'ala ki Qudarat e 
Azeema me Shak karte hain unki tardeed 
karte hue farmadiya ke Allah Ta'ala 
Shanahu ko sab kuch Qudrat hai, wo kisi 
bhi cheez se Aajiz nahi , wo Jo Chahta hai 
karsakta hai, wo Har Naaqis aur Aib se 
paak hai, uski Qudrat e kaamila hai, koi 
cheez uske liye bhaari nahi. 

Aur is"J^]o farmaya usme 

Rasoolullah sallallahu alaihi wasallam ki 
Shaan e Abdiyat ko bayan farmaya, 
Abdiyat bhot bada Maqaam hai Allah ka 
banda hona bhot badi baat hai, jise Allah 
Ta'ala ne Apna banda bana liya aur ye 
aelaan farmadiya ke wo Hamara banda hai 
usse bada koi sharf nahi isi liye 



Rasoolullah sallallahu alaihi wasallam ne 
irshaad farmaya hai ke 

"Allah ko sab se Ziada pyara naam 
ABDULLAH aur ABDUR RAHMAN hain" 
(MISHKAATUL MASABEEH SAFHA NO 
409) 

Ek martaba ek farishta haazir e 
Khidmat hua usne arz kiya ke Apke RABB 
ne SALAAM farmaya hai aur farmaya hai 
ke agar turn chaaho ABDIYAT wale Nabi 
banjao aur agar cahaho to badhshahat 
wale Nabi banjao apne Mashwara lene ke 
liye Jibraeel alaihis salam ki taraf dekha, 
unho ne Tawaze' ikhtyar karne ka 
mashwara diya, Apne jawab diya ke Mai 
ABDIYAT wala Nabi ban kar rahna chahta 
hun. Hazrat Ayesha razi Allahu anha (jo 
Hadees ki rawiya hain unho ] ne bayan 
kiya ke iske baad Rasoolullah sallallahu 
alaihi wasallam TAKYA laga kar khaana 
nahi kahte the , AP farmate the ke Mai aise 
khaata hu jaise Banda khaata hai aur aise 



baithta hu jaise Banda baithta 
hai.(MISHKAATUL MASABEEH safha 
521) 

Waqia Meraj ko bayan karte hue lafz 

d*Lp laane me ek Hikmat ye bhi hai ke 

Waqie ki tafseel sun kar kisi ko wahem na 
hojaye ke Apki haisiyat ABDIYAT se aage 
badh gayi, aur apki shaan me koi aisa 
Aeteqaad na karle ke Maqaam e Abdiyat 
se aage badha kar Allah Ta'ala ki Shaan e 
Uloohiyat me shareek qarar de de aur 
jaise NASARAA Hazrat Eisa alaihis salam 
ki shaan me Ghulu kar ke gumraah hue us 
tarah ki koi gumrahi Ummat e 
Muhammadiya (alaa sahibahsa salaatun 
wassalaam] me na aajaye. 

Quran Majeed me is ki tashreeh hai 
ke Rasoolullah sallallahu alaihi wasallam 
ko ek Raat Masjid e Haraam se lekar 
Masjid E Aqsaa tak sair karai , Masjid E 
Haraam us Masjid ka naam hai jo Kaabah 
Shareef ke charo taraf hai aur baaz 
martaba Haram e Makkah par bhi iska 



itlaaq hua hai jaisa ke Allah Ta'ala ne 
farmaya( Surah Taubaha ayat no 7 ] 

aur Masjid E AQSAA "MASJID BAITUL 
MUQADDAS" ka naam hai jo Shaam me 
hai, lafz AQSAA Door wali cheez ke liye 
istemaal hota hai , Masjid E Aqsaa ko 
Aqsaa kyu kaha jata hai?Iske baare me 
kayee Qaul hain. Sahib e Roohul Ma'aani 
likhte hain : "Chaunke Hijaaz me rehne 
walon se door hai is liye iski sifat AQSAA 
laayi gayi aur ek qaul ye hai ke jin 
Masaajid ki ziyarat ki jati hai unme wo sab 
se ziada door hai.(koi shakhs Masjid e 
Haraam se rawana ho to pehle Madina 
munawwara se guzrega phir bhot din ke 
baad Masjid e Aqsaa pohanchega, jab 
Oonto par safar hote the to Masjid e 
Haraam se Masjid e Aqsaa tak 40 Din ka 
safar tha] aur ek Qaul ye bhi hai ke Masjid 
e Aqsaa isliye kaha gaya hai ke wo gandii 
aur khabees cheezon se paak 
hai."(ROOHUL MA'AANI JILD 15 SAFHA 9] 



Masjid e Aqsa ke bare me 




taraf humne Barkat di hai, ye barkat Deeni 
aetebar se bhi hai aur Dunyawi Aetebar se 
bhi, Deeni Aetebar se to yun hai ke Baitul 
Muqaddas Hazraat e Ambiya ikram 
Alihumas salaam ki Ibadat gaah aur un 
Hazraat ka Qibla hai aur wo un teen 
masajid me se hai jin ki taraf safar karne 
ki ijazat di gayi hai aur charo taraf Hazraat 
e Ambiya Kiram alihumas salaam 
madfoon hain aur Dunyawi aetebar se 
isliye barkat hai ke wahan par 
anhaar(Nehren] aur ashjaar [trees] bhot 
hain. 




(taake hum apne bande ko apni ayaat yani 
ajaaib e Qudrat dikhayen] ek raat me itna 
lamba safar hojana aur Hazraat e Ambiya 
Kiraam alaihumus salaam se mulaqaat 



hona unki Imamat karna aur Raaste me 
bhot si cheezen dekhna ye sab Ajaaib e 
Qudrat me se tha. 

(bilashuba Allah sunne wala dekhne wala 
hai] 

Saahibe Ma'aalimut tanzeel likhte 
hain ke ££-w»J!farmakar ye bata diya ke 

Allah Duaon ka Sunne wala hai aur jj^^Jt 

farmakar ye batadiya ki WO sab kuch 
dekhne wala hai aur Raat ki taarikiyon me 
Hifazat karne wala hai. 

Surah Israa me Masjid e Aqsaa tak 
safar karne ka zikr hai aur Ahadees e 
Shareefa me Aasmano par jaane balke 
Sidratul Muntehaa balke usse bhi oopar 
tak tashreef lejane ka zikr hai , Ahle 
Sunnat wal Jama'at ka yahi mazhab hai 
ke Allah Ta'ala ne apko ek hi raat me 



Masjid e Haraam se Masjid e Aqsa tak 

aur phir wahan se satwe(7 th ] Aasmaan se 
oopar tak sair karai phir isi raat me wapis 
Makkah Muazzma pohancha diya aur ye 
aana jana sab Haalat e Bedari me tha aur 
jism aur Rooh dono ke sath tha. 

Hadees Shareef ki kitabon me Waqia 
e Meraj tafseel se mazkoor hai. Meraj ko 
Israa bhi kaha jata hai. Quran e Majeed me 

dX*) (S farmaya hai 

aur Ahaadis e Shareefa me Aasmano par 

tashreef lejane ke bare me gj* f 

farmaya hai is liye is Muqaddas Waqia ko 
ISRAA aur MERAJ dono naamo se yaad 
kiya jata hai, Hum pehle Saheeh Bukhari 
aur SAHEEH MUSLIM ki riwayaat naqal 
karte hain unme se pehle SAHEEH 
MUSLIM ki Riwayat li hai kyun ke usme 
Masjid e Haraam se Masjid e Aqsaa tak 
pohanchne ka aur phir Aalam e baala me 
tashreef lejane ka zikr hai. Saheeh Bukhari 
ki kisi Riwayat me hame Masjid e Haraam 



se Masjid e Aqsaa tak pohanchne ka zikr 
nahi mila. Is liye Bukhari ki Riwayat ko 
baad me zikr kiya hai. 

Burraaq Par Sawaar Hokar Baitul 
Muqaddas Ka Safar Kama Aur Wahan 
Hazraat Ambiya Ikraam Alaihumas 
Salaatu Wassalaam Ki Imamat Kama 



Saheeh Muslim me Hazrat Anas Bin 
Maalik razi Allahu anhu se Riwayat hai ke 
Rasoolullah sallallahu alaihi wasallam ne 
Irshad farmaya ke mere paas ek 
BURRAAQ laya gaya jo Lambaa safaid 
rang ka chau paya tha , uska Qad(height] 
gadhey se bada aur Khachchar se chota 
tha wo Apna Qadam wahan rakhta tha 
jahan tak uski nazar padti thi ,mai us par 
sawaar hua yahan tak ke Mai Baitul 
Muqaddas tak pohanch gaya , Maine 
wahan Burraaq ko us halqey se bandh 
diya , jisse Hazraat e Ambiya kiraam 
alaihumus salaam baandha karte the, phir 



mai Masjid me Daakhil hua aur usme 2 
Rakaaten padhin phir mai Masjid se bahar 
aaya to Jibraeel alaihis salam mere paas 
ek bartan me SHARAAB aur ek Bartan me 
DOODH lekar aaye , Maine Doodh ko 
leliya, is par Jibraeel alaihis salaam ne 
kaha ke Aapne FITRAT ko ikhtyar kar liya 
phir hame Aasmaan ki taraf lejaya gaya , 

pehle aasmaan me Hazrat Aadam 
Alaihis salaam aur 

Doosre Aasamaan par Hazrat Eisa aur 
Yahya Alaihumas salaam 

Teesre Aasman par Hazrat Yousuf 
alaihis salaam aur 

Chauthe Aasmaan par Hazrat Idrees 
alaihis salaam aur 

Paanchwe Aasman par Hazrat Haroon 
alaihis salaam aur 

Chatey Aasmaan par Hazrat Moosa 
alaihis salaam se mulaqaat hui aur sab 
ne MARHABAA kaha aur 



Sathwey Aasmaan me Hazrat Ibraheem 
alihis salaatun was salaam se mulaqaat 
hui, 



Unke baare me Apne bataya ke wo AL 
BAITUL MA'MOOR se tek lagaye hue 
tashreef farmaa the aur ye bhi bataya ke 
AL BAITUL MAMOOR me rozana 70000 
Farishte daakhil hote hain jo dubara 
usme laut kar nahi aatey. Phir mujhe 
SIDRATUL MUNTAHA tak lejaya gaya, 
achanak dekhta hu ki uske pattey itne 
Badey badey hain jaise HAATHI ke Kaan 
hon aur uske phal (fruits) itne badey 
badey hain jaise Matkey hon, jab 
SIDRATUL MUNTAHA ko Allah ke Hukum 
se dhankne wali cheezon ne dhank liya to 
uska haal badal gaya, Allah ki kisi bhi 
makhlooq me itni Taaqat nahi ke uske 
Husn ko bayan karsakey. Us waqt Mujh 
par Allah Ta'ala ne un cheezon ki WAHII 
farmayi jinki WAHII us waqt Farmana tha 
aur mujhe par Raat Din me Rozana 50 
Namazen padhna FARZ kiya gaya mai 
Waapis utra aur Moosa alaihis salaam par 
Guzar hua to unho ne daryaaft kiya : Apke 



RABB ne apki Ummat par kya FARZ kiya? 
Maine kaha 50 Namazen farz farmayi hain. 
Unho ne kaha ke Waapis jayye apne RABB 
se takhfeef ka sawal kijye kyun ke Apki 
UMMAT iski Taaqat nahi rakh sakti, Mai 
BANI ISRAEEL ko aazmaa chukka hun. Ap 
ne farmaya mai Apne RABB ki taraf 
Waapas Lauta aur arz kiya Aye Mere 
RABB! Meri UMMAT par Takhfeef 
farmadijye, chunanche 5 Namazen kam 
farmadin, Mai Moosa Alaihis salaam ke 
paas wapas aaya aur maine bataya ke 5 
Namazen kam kardi gayi hain, unho ne 
kaha ke Apki Ummat iski Taaqat nahi rakh 
sakti Aap apne RABB se Rujoo kijye aur 
takhfeef ka sawaal kijye , Apne farmaya 
ke Mai baar baar wapas hota raha(kabhi 
Moosa alaihis salaam ke paas aata kabhi 
Baargaah e Ilahi me haazri deta] yahan 
tak ke 5 Namazen reh gayee, Allah Ta'ala 
ne farmaya ke Aye Muhammad S.A.W ! 
ye Rozana din Raat me 5 Namazen 
hain, har Namaz ke badle 10 Namazon 
ka sawab milega, lihaza ye (sawab me) 
50 Namazen hi hain, jo shakhs kisi Neki 



ka Irada karega phir usey na karega to 
uske liye ( Mahez Irade ki wajeh se] ek 
neki likh di jayegi aur jis shakhs ne Irada 
karne ke baad amal bhi kar liya to uske 
liye 10 Nekiyaan likh di jayegi aur jis 
shakhs ne Kisi Burai ka Irada kiya aur us 
par Amal na kiya to kuch bhi na likha 
jayega aur agar apne iradey ke mutabiq 
Amal kar liya to ek Gunah hi likha jayega. 
Apne farmaya ke mai neeche wapas aaya 
aur Moosa alaihis salaam tak pohancha 
aur unhe baat batadi to unho ne kaha ke 
Waapas jaao apne RABB se takhfeef ka 
sawaal karo, Maine kaha ke mai baar baar 
apne RABB ki baargaah me Muraja'at 
karta raha hu yahan tak ke Ab mujhe 
SHARAM aagayi. 

(SAHEEH MUSLIM JILD 1 SAFHA 91) 

Saheeh Muslim safha 96 Jild 1 me 

Ba Riwayat Abu Huraira Razi Allahu anhu 
ke ye bhi hai ke Maine apne ap ko Hazraat 
e Ambya Kiraam alihumus salaatun 
wassalaam ki jamat me dekha isi isnaa me 



Namaz ka waqt hogaya to maine unki 
Imamat ki jab mai Namaz se faarigh hua to 
kisi ne kehne wale ne kaha ke Aye 
Muhammad (sallallahu alaihi wasallam]! 
Ye DOZAKH ka DAAROGHA hai isko 
SALAAM kijye mai us ki taraf Mutawajjah 
hua to use khud Salaam kar liya (ye 
BAITUL MUQADDAS me IMAMAT 
Farmana, Aasmaano par tashreef lejane se 
pehle ka waqia hai]. 

Hafiz Ibne Kaseer Rahmatullahi 
alaih ne apni Tafseer safha 6 jild 3 me 

Hazrat Anas Bin Maalik razi Allahu anhu 
ki Riwayat jo ba hawala ibne Abi Haatim 
naqal ki hai usme yun hai (abhi Baitul 
Muqaddas hi me the] ke bhot se log jama 
hogaye ek Azaan dene wale ne Azaan di, 
uske baad hum safen bana kar khade 
hogaye. Intezaar me the ke Kaun Imaam 
banega, Jibraeel alaihis salaam ne mera 
haath pakad kar aagey badha diya, aur 
maine Haazireen ko Namaz padhadi jab 
mai Namaz se Faarigh hua to Jibraeel 
alaihis salam ne kaha: Aye Muhammad 
(sallallahu alaihi wasallam]! Ap jaante 



hain ke Apke peeche kin Hazraat ne 
Namaz padhi hai maine kaha ke nahi (Jin 
Hazraat e Ambiya alaihumus salaam se 
pehle Mulaqaat hochuki thi unke ilawa bhi 
bhot se Hazraat ne apki Iqteda me Namaz 
padhi thi aur sab se Ta'aaruf nahi hua tha 
is liye yun farma diya ke mai in sab ki nahi 
jaanta] Hazrat Jibraeel alaihis salaam ne 
kaha ke Jitne bhi Nabi Allah Ta'ala ne 
Mab'oos farmaye hain un sab ne Apke 
peeche Namaz padhi hai (iske baad 
Aasmano par jaane ka tazkira hai] 

(Majmua Zawaid jild 1 safha 74) 



Saheeh Bukhari Me Waqia 
Meraj Ki Tafseel 



Saheeh Bukhari me Waqia Meraj ba 
Riwayat Hazrat Anas Bin Maalik razi 
Allahu anhu muta'addad Jagah marwi ha 
kahin Hazrat Ansa razi Allahu anhu ne ba- 
waasta Hazrat Abu Zarr razi Allahu anhu 



aur kahin ba waasta Hazrat Maalik Bin 
Sa'sa' Ansaari Razi Allahu anhu bayan kiya 
hai. 

Hazrat Anas Bin Maalik ne Hazrat 
Maalik Bin Sa'sa' Razi Allahu anhu ke 
wastey se bayan kiya hai ki Rasoolullah 
sallallahu alaihi wasallam ne irshaad 
farmaya ke 

Maine Ka'aba Shareef ke Qareeb is 
haalat me tha jaise kuch jag raha hu kuch 
so raha hu, Mere paas 3 Aadmi aaye, mere 
paas Soney ka Tasht laya gaya jo HIKMAT 
aur Imaan se pur tha, mera Seena Chaak 
kiya gaya phir usey ZAMZAM ke paani se 
dhoya gaya, phir usey Hikmat aur Imaan 
se bhar diya gaya aur mere paas ek Sufaid 
chaupaya laaya gay wo Qad (height] me 
Khachchar se kam tha aur Gadhe se 
Ooncha tha, ye Chaupaya BURRAAQ tha. 

Aasmano Par Tashreef Le Jana Aur 
Ap Sallallahu Alaihi Wasallam Ke 
Liye Darwaza Khola Jana, Hazraat 
Ambiya Alaihumas Salaam Se 



Mulaqaat Farmana Aur Unka 
Marhabaa Kehna 

Mai Jibraeel alaihis salaam ke sath 
rawana hua yahan tak ke qareeb wale 
Aasmaan tak pohanch gaya, Hazrat 
Jibraeel alaihis salaam ne Aasmano ke 
Khaazin se kaha ke kholye usne sawaal 
kiya ke Apke sath kaun hai? Jibraeel alihis 
salam ne jawab diya: MUHAMMAD 
sallallahu alaihi wasallam, usne daryaft 
kiya unhe bulaya gaya hai? Jibraeel alaihis 
salam ne jawab diya ke Haan unhe bulaya 
gaya hai! Is par usne MARHABAA kaha 
aur darwaza khol diya gaya aur kaha gaya 
ke unka aana Acha aana hai. Hum oopar 
pohanche to wahan Hazrat Aadam 
alaihis salaam ko paya, Maine unhe 
Salaam kiya , unho ne farmaya: 6* ^W^>* 
tfi* J L* l (Bete aur Nabi ke liye Marhaba 
hai] phir hum Doosre Aasmaan tak 
pohanche wahan bhi Jibraeel alaihis 
salaam se us tarah ka sawal jawab hua jo 
pehle Aasmaan me daakhil hone se qabl 
kiya gaya tha jab Darwaza khol diya gaya 



oopar pohanche to wahan Hazrat Eisa 
alaihis salaam aur Hazrat Yahya Alaihis 
salaam ko paaya unho ne bhi Marhaba 
kaha, unke alfaaz yun the : j£) Cy^i W^>* 
^(Marhaba ho Bhai ke liye aur Nabi ke 
liye], phir Hum teesre Aasmaan par 
pohanche wahan Jibraeel alaihis salaam se 
wahi sawal o Jawab hua jo pehle 
Aasmaano me dakhil hone par hua. Wahan 
Hazrat Yousuf alahis salaam ko paya, 
Maine Salaam kiya unho ne 

j £i <> & W*>» kaha, phir hum Chauthe 
Aasmaan tak pohanche, wahan bhi 
Jibraeel alaihis salaam se Hasb e Saabiq 
sawaal jawab hua , darwaza khol diya 
gaya to hum oopar pohanch gaye, wahan 
Hazrat IDREES alaihis salaam ko paya , 
Maine unko Salaam kiya, unho ne bhi wahi 
kaha <^j^(>^ W^>* phir hum 
paanchwe Aasman par pohanche to 
wahan bhi Jibraeel alaihis salam se hasb e 
saabiq sawaal jawab hua darwaza khol 
diya gaya to hum oopar pohanche, wahan 
Hazrat Haroon alaihis salaam ko paya 
Maine unko Salaam kiya unho ne bhi W*>* 



j <> 4* kaha, phir hum chatey 
Aasman tak pohanche wahan bhi hasb e 
saabiq Jibraeel alaihi salaam se Sawaal o 
jawaab hue jab darwaza khol diya gaya to 
hum oopar pohanch gaye wahan Hazrat 
Moosa alaihis salaam ko paya, Maine 
Salaam kiya unho bhi ^j^O 4 ^ W^>* 
kaha jab mai aagey badh gaya to wo 
Roney lagey un se sawal kiya gaya ke ap 
ke roney ka sabab kya hai? Unho ne jawab 
diya ke ek ladka mere Baad Mab'oos hua 
uski Ummat ke log Jannat me dakhil honge 
jo meri Ummat ke Daakhil hone walo se 
Afzal honge (doosri Riwayat me hai ke 
uski Ummat ke daakhil hone wale meri 
Ummat se ziada honge] phir hum saatwey 
Aasman par pohanche wahan bhi Jibraeel 
alaihis salaam se Hasbe saabiq Sawaal 
jawaab hua , jab Darwaza khul gaya to 
hum Oopar pohanche wahan Hazrat 
Ibrahim alaihis salaam ko paya maine 
unhe Salaam kiya unho ne farmaya «^W^J* 
(jp J lh (Hazrat Adam alaihis salam 
aur Hazrat Ibrahim alaihis salam ne 
tfp Jiu'(> isliye farmaya kyu ke Ap unki 



nasal me the baqi Hazraat ne 6* &i W*.>» 
<^jj farmaya] 

Albaitul Ma'moor Aur Sidratul 
Muntaha Ka Mulaheza Farmana 

Uske baad AL BAITUL MA'MOOR 

mere saamne kardiya gaya. Maine Jibraeel 
alaihis salaam se sawal kiya ye Kya hai? 
Unho ne jawab diya ke ye AL Baitul 
Ma'moor hai isme rozana 70000 
FARISHTE Namaz padhte hain , jab Nikal 
kar chale jate hain to kabhi bhi wapas nahi 
hote phir mere samne Sidratul Muntaha 
ko laya gaya. Kya dekhta hu ke uske BEER 
E HIJR (HIJR ek jagah thi jahan bade bade 
Matkey banaye jate the] ke matkon ke 
barabar hain aur uske pattey Hathi ke 
Kaano ke barabar hain. 

Sidratul Muntaha ki jad me 4 
Nehren nazar aayin, 2 Baatini Nehren aur 
2 Zaahiri Nehren. Maine Jibraeel alaihis 
salaam se daryaft kiya unho ne bataay ke 
Baatini 2 Nehren Jannat ki Nehren hain 
aur Zaahiri 2 Nehren FURAAT aur NEEL 



hain. (Furaat Iraaq me aur Neel Misr me 
hai] 

50 Namazon Ka Farz Hona Aur Moosa Alaihis 
Salaam Ke Tawajjah Dilane Par Baar Baar 
Darkhast Par 5 Namazen Reh Jaana 

Iske baad mujh par 50 Namazen 
Farz ki gayi , mai wapis aaya yahan tak ke 
Moosa alaihis salaam ke paas pohanch 
gaya unho ne daryaft kiya ( ke apni 
Ummat ke liye] ap ne kya kiya? Maine 
kaha mujh par 50 Namazen FARZ ki gayi 
hai, Moosa alaihis salaam ne kaha ke Mai 
logon ko ap se ziada jaanta nun, Bani 
Israeel ke sath maine badi mehnat ki hai 
(wo log Mafrooza Namazon ka ahtemam 
na karsake] Bila shubah apki Ummat ko 
itni Namazen padhne ki taqat na hogi, 
Jaayye apne Rabb se takhfeef ka sawal 
kijye. Mai wapas Lauta aur Allah Jalle 
Shaanahu se takhfeef ka sawal kiya to 
Allah ne 40 Namazen Baaqi rakhin, Moosa 
alaihis salaam ne phir wahi baat kahi, 
maine phir Allah Ta'ala se takhfeef ka 
sawal kiya to 30 Namazen baqi rehgayin, 



Moosa alaihis salaam ne phir tawajjah 
dilaai to takhfeef ka sawal karne par Allah 
Ta'ala ki taraf se 20 Namazen kardi gayi, 
phir Moosa alaihis salaam ne usi tarah ki 
baat kahi to darkhast karne par Allah 
Ta'ala ki taraf se 10 Namazen kar di gayin, 
Mai Moosa alaihis salaam ke paas aaya to 
unho ne phir wahi baat kahi, Mere 
darkhast karne par Allah Ta'ala ne 5 
Namazen baqi rehne dii, mai Moosa 
alaihis salaam ke paas aaya to unho ne 
phir wahi baat kahi, maine kaha maine 
tasleem karliya ( ab darkhast nahi karta] 
is par Allah Ta'ala ki taraf se ye Nidaa di 
gayi ke Maine Apne Fareeze ka hukum 
baqi rakha aur Apne Bando se takhfeef 
kardi aur Mai ek Neki ka badla 10 bana 
kar deta hun (lihaza ada karne me 5 hain 
aur sawab me 50 hi rahin] 

Ye Riwayat Saheeh Bukhari me 
safha 455 par hai aur SAHEEH BUKHARI 
me safha 471 par Hazrat Anas Razi Allahu 
anhu se ba wasta Hazrat Abu Zarr Razi 
Allahu anhu jo Meraaj ka Waqia naqal kiya 
hai usme Hazrat Ibrahim alaihis salaam 



ke MARHABAA kehne ke tazkire ke baad 
yun hai ke Ap ne farmaya ke phir mujhe 
Jibraeel aur oopar le kar chadhe yahan tak 
ke mai aisi jagah par pohanch gaya jahan 
Qalmon ke likhne ki Aawazen aarahe thi. 
Uske baad 50 Namazen FARZ hone aur 
uske baad MOOSA alaihis salaam ke 
tawajjah dilane aur baargaah e Ilaahi me 
Baar baar sawal karne par 5 Namazen 
baqi rehna ka zikr hai aur uske Akheer me 
ye hai ke Allah Ta'ala ne farmaya JJjj V" 

Jjill ke Mere paas baat nahi badli jaati 
(50 Namazen FARZ karden to 50 hi ka 
sawab milega] aur SIDRATUL MUNTAHA 
ke bare me farmaya ke usey aise aise 
Rango ne Dhaamp rakha tha jinhe Mai 
nahi jaanta phir Jannat me Daakhil kar 
diya gaya, wahan dekhta hun ke Motiyon 
ke Gumbad hain aur uski MITTI MUSHK 
hai. 

Safha 548 par bhi Imam Bukhari 
rah ne Hadees e Meraaj zikr ki hai 
wahan bhi Hazrat Anas Razi Allahu anhu 
se ba-tawassut Hazrat Maalik Bin Sa'sa' 
Ansari razi Allahu anhu Riwayat ki hai 



usme AL BAITUL MA'MOOR ke zikr ke 
baad yun hai ke phir mere paas ek Bartan 
me Sharaab aur ek Bartan me Doodh aur 
ek Bartan me Shahed laaya gaya maine 
DOODH le liya jis par JIbraeel alaihis 
salaam ne kaha yahi wo Fitrat hai yani 
DEEN E ISLAAM hai jis par Aap hain aur 
apki Ummat hai, is Riwayat me ye bhi hai 
ke Jab 5 Namazen reh gayiin to Hazrat 
Moosa alaihis salaam ne mazeed takhfeef 
karane ke liye kaha to Apne farmaya : 
Maine apne Rabb se yahan tak sawal kiya 
ke sharmaa gaya ab to Mai raazi hota hu 
Tasleem karta hu.(SAHEEH BUKHARI) 



NAMAZON KE ILAWA DEGAR 2 IN'AAM 

Meraj ki Raat me jo Namazon ka 
In'aam mila aur 5 Namazen padhne par 50 
Namazon ka sawaab dene ka Allah Jalle 
Shanahu ne jo Wada farmaya uske sath ye 
bhi In'aam farmaya ke Surah Baqara ki 
Aakhri Aayaat (Aamanr Rasool se lekar 
Aakhir tak) Inayat farmayen aur sath hi 
is Qanoon ka bhi Aelaan farma diya ke 



Rasoolullah sallallahu alaihi wasallam ke 
Ummatiyo ke badey badey Gunaah Bakhsh 
diye jayenge jo SHIRK na karete hon 
(Saheeh Muslim jild 1 safha 97) matlab 
ye hai ke Kabeera Gunahon ki wajeh se 
Hamesha Azaab me na rahenge balke 
TAUBAH se Maaf hojayenge ya Azaab 
bhugat kar chutkara hojayegi. (Imam 
Nawawi ne farmaya] 

Kaafir aur Mushrik Hamesha Dozakh 
me rahenge. 

MERAAJ ME DEEDAR E ILAHI 

Isme ikhtelaaf hai ke Rasoolullah 
sallallahu alaihi wasallam SHAB E 
MERAAJ me Deedaar e Khuda wandi se 

Musharraf hue ya nahi aur agar Ruyat 
(deedar] hui to wo Ruyat Basari thi ya 
Qalbii thi yani Sar ki Aankho se dekha ya 
Dil ki Aankho se deedar kiya. 

Jamhoor Sahaba aur Tabaeen ka 
yahi mazhab hai ke Huzoor sallallahu 
alaihi wasallam ne apne parwardigaar ko 



Sar ki aankho se dekha aur Muhaqqiqeen 
ke nazdeek yahi Qaul Raajeh aur Haq hai. 

Hazrat Ayesha Razi Allahu anha 
Ru'yat ka Inkaar karti thin aur Hazrat Ibne 
Abbas razi Allahu anhu Ru'yat ko sabit 
karte the aur Maante the , Jamhoor Ulama 
ne isi Qaul ko Tarjeeh di hai. Allama 
Nawawi Rahmatullahi alaih Sharah 
Muslim me likhte hain. Asal is baab me 
Ibne Abbas razi Allahu nahu ki Hadees hai 

(Allah behter jaanta hai] 




iske baare me Hazrat Ayesha Razi Allahu 
anha farmati hain ke Inme Jibraeel alaihis 
salaam ka dekhna muraad hai, Rasoolullah 
sallallahu alaihi wasallam ki Khidmat me 
Jibraeel alaihis salaam Insaani Soorat me 
aaya karte the SIDRATUL MUNTAHA ke 
qareeb Aapne unko Asal Soorat me aur is 
haalat me dekha ke unke 600 parr the 
unho ne UFUQ ko bhar diya tha. 

Hazrat Abdullah Bin Masood razi 
Allahu anhu bhi yahi farmate the ke 



jj 'jt lA d& aur is'J&\ & otf ht Jj se 

Jibraeel alaihis salaam ka Qareeb hona aur 
dekhna Muraad hai. 

(Saheeh Muslim Jild 1, Safha 97, 98] 

Quraish Ki Takzeeb Aur Un Par Hujjat 
Qayam Hona 

Baitul Muqaddas tak pohanchna 
phir wahan se Aasmano tak tashreef 
lejana aur MAKKAH MUAZZAMA tak 
wapis aajana ek hi Raat me ho, wapis hote 
hue Quraish ke ek Tijarati Qaafile se 
mulaqat hui jo Shaam se waapis ho raha 
tha , Subah Jab Aap sallallahu alaihi 
wasallam ne Meraaj ka waiqa bayan kiya 
to Quraish Tajjub karne lagey aur 
Jhutlaane lagey aur Hazrat Abu Bakr 
Siddiq Razi Allahu anhu ke paas pohanche 
unse kaha ke MUHAMMAD (sallallahu 
alaihi wasallam) bayan kar rahe hain ke 
Unho ne Raat ko is is tarah safar kiya phir 
Subah hone se pehle Waapis aagaye, 
Hazrat Abu Bakr Siddiq Razi Allahu anhu 
ne kaha ke "Agar unho ne ye bayan kiya 



hai to SACH farmaya hai". Hazrat Abu 
Bakr Siddiq razi Allahu anhu se wo Log 
kehne lagey ke Kya turn is baat ki bhi 
tasdeeq karte ho, Unho ne farmaya ke Mai 
to isse bhi ziada Ajeeb baton ki tasdeeq 
karta hun aur wo ye ke Aasmaan se Aapke 
paas Khabar aati hai. Isi wajeh se unka 

Laqab SIDDIQ pad gaya. 

(Dalalilun Nabuwwat Lil Baihaqi Jild 2 
Safha 360) 

Allah Ta'ala Ne Baitul Muqaddas Ko Ap 
Sallallahu Alaihi Wasallam Ke Saamne 
Pesh Farmadiya 

Quraish e Makkah tijarat ke liye 
SHAAM [Syria] jaya karte the Baitul 
Muqaddas unho ne dekha hua tha kehne 
lagey Acha agar Aap raat Baitul Muqaddas 
gaye the, usko dekha hai usme Namaz 
padhi hai to batayye Baitul Muqaddas me 
Fulaan Fulaan cheez kaisi hai? (yani iske 
Sutoon o Darwazon aur doosri Cheezon ke 
bare me sawaal karna Shuru kardiya] us 
waqt Aap sallallahu alaihi wasallam 



HATEEM me tashreef rakhte the , Ap 
sallallahu alaihi wasallam ne farmya: Un 
logon ke sawaal par mujhe Badii bechaini 
hui ke us jaisi bechaini kabhi nahi hui thi, 
maine Baitul Muqaddas ko dekha to tha 
lekin Khoob achi tarah uski har har cheez 
ko Mehfooz nahi kiya ( iska kya andaza 
tha ke un cheezon ke bare me sawaal kiya 
jayega] Allah Ta'ala ne Baitul Muqaddas 
ko Meri Taraf is tarah Utha diya ke Mujh 
se Quraish e Makkah jo bhi kuch poochte 
the Mai un sab ka jawaab deta raha. 

(SAHEEH MUSLIM Jild 1 Safha 96) 

Baaz riwayaat me yun hai "Allah 
Ta'ala ne Baitul Muqaddas ko mere liye 
wazeh tareeqe par raushan farmadiya , 
Mai usey dekhta raha aur uski Jo 
Nishaaniyan pooch rahe the wo maine 
Unhe batata raha." (SAHEEH BUKHARI 
JILD 1 SAFHA 548) 

Tafseer Ibne Kaseer safha 15 jild 

3 me hai ke Jab Aap sallallahu alaihi 
wasallam ne Baitul Muqaddas ki 

Alaamaat sab batadiin to wo log jo Ap ki 



baat me Shak karne ki wajeh se Baitul 
Muqaddas ki Nishaniyan daryaft kar rahe 
the kehne lagey ke Allah ki Qasam Baitul 
Muqaddas ke bare me Saheeh Bayan diya. 

Rasoolullah sallallahu alaihi 
wasallam ne Quraish e Makkah ko ye bhi 
bataya ke Mujhe Safar me Fulaan waadi 
me Fulaan Qabeele ka Qaafila mila unka 
ek Oont Bidak gaya tha, Maine Unhe 
bataya ke tumhare Oont Fulaan jagah par 
hai ye us waqt ki baat hai jab mai Baitul 
Muqaddas ki taraf jaa raha tha , phir jab 
mai waapis aaraha tha to Maqaam e 
Zajnaan me pohancha to dekha ke wo log 
so rahe hain, ek bartan me paani tha jise 
unho ne kisi cheez se dhaank rakha tha 
maine uska dhakkan hata diya aur paani 
pii kar usi tarah dhaank diya jis tarah se 
Dhaka hua tha (Ahle Arab Paani doodh 
aur degar Mamooli cheezon ke bare me 
Aam taur se be Ijazat kharch par aetraaz 
nahi karte the aisi cheezen bilaa ijazat 
istemaal me lana uske haan Riwaaj pazeer 
tha. Ijazat e Aamma ki wajeh se Sareeh 
Ijazat ki zaroorat Mehsoos nahi karte the] 



Ap sallallahu alaihi wasallam ne mazeed 
farmaya ke wo Qaafila abhi Tan'eem ki 
ghaati se Zahir hone wala hai, unke aagey 
aagaey Chitakbarey rang ka oont hai uske 
oopar saamaan ke 2 borey hain, ek siyaah( 
black] rang ka aur doosra sufaid(white] 
rang ka hai, ye baat sun kar wo log jaldi 
jaldi Tan'eem ki ghaati ki taraf chal diye 
wahan dekha ke waaqai mazkoora Qaafila 
aaraha hai aur uske aagey Wahi oont hai 
jab us Qaafile par guzarne ki tasdeeq hui 
to un logon ne Qaafiley waalon se poocha 
ke turn ne kisi bartan me paani rakha tha 
unho ne kaha ke Haan, Hum ne ek bartan 
me paani dhank diya tha, phir dekha ke 
wo bartan usi tarah dhanka hua hai lekin 
usme paani nahi hai phir Qaafiley walon 
se sawaal kiya gaya ke kya tumhare Oont 
Bidak gaya tha? Unho ne kaha ke Haan, 
hamara ek Oont Bidak kar chala gaya tha, 
hum ne ek Aadmi ki Awaaz suni jo hame 
bulaa raha tha ye tumhare Oont hai, ye 
Awaaz sun kar hum ne use pakad liya, 
baaz riwayaat me hai ke Aap sallallahu 
alihi wasallam ne Qaafile walon ko Salaam 



bhi kiya tha aur unme se Baaz sunne 
walon ne kaha tha ke Ye Muhammad 
(sallallahu alaihi wasallam ) ki Awaaz 
hai. 

(Tafseer Ibne Kaseer Safha 14 Jild 3, Al 
Bidaaya Wan Nihaaya Safha 110 Jild 3) 

Hiraqal Qaisar E Rome Ke Samne 
Ek Paadri Ki Gawahi 

7 Hijri me Rasoolullah 
sallallahu alaihi wasallam ne Baadshahon 
ko Dawat e Islaam ke Khutoot (letters] 
likhe hain unme se ek Hiraqal ke naam 
bhi tha jo Romiyon ka badshah tha. Shaam 
[syria] us waqt uske zer e nageen tha, wo 
Shaam aaya hua tha, idhar se Hazrat 
Dehya Kalbi Razi Allahu anhu Ap 
sallallahu alaihi wasallam ka Waala naama 
lekar Shaam pohanche aur Wo BASRAA 
ke Governor ko dediya, usne Hiraqal ko 
pohancha diya, ye us waqt ki baat hai jab 
ke Quraish e Makkah ka ek Qaafila 
Tijarat ke liye Mulk e Shaam pohancha 



hua tha, Hiraqal ne kaha ke dekho kuch 
Arab ke log aye hue hain to unhe Bulaao 
taake mai un se in sahib ke bare me 
Maaloomaat haasil karun jinho ne Mere 
paas Khat likha hai, chunanche ye log 
Hiraqal ke darbaar me haazir kiye gaye, 
Hiraqal ne poocha turn me in Sahab se 
ziada Qareeb tar kaun hai jo apne ko Allah 
ka Nabi batate hain. Abu Sufyan bhi 
taajiron ke Qaafile me the, Abu Sufyan ne 
kaha ke mai qareeb tar hun. Hiraqal ne 
Abu Sufyaan se kaha ke dekho mai turn se 
sawaal karunga Saheeh jawab dena. Abu 
Sufyan us Waqt Musalman nahi the. 
Rasoolullah sallallahu alaihi wasallam ke 
mukhaalif the, unho ne chaaha ke koi aisi 
baat keh den jis se Aap sallallahu alaihi 
wasallam ki haisiyat gir jaye aur Ap ke 
Daawa e Nabuwwat me wo Apko sacha na 
samjhe. (Saheeh Bukhari safha 4 jild 1] 

Bhot hi soch bichaar ke baad Abu 
Sufyaan ne ye baat Nikaali ke who ye 
kehte hain ke Mai Makkah ki sarzameen 
se ek hi raat me aaya aur Baitul Muqaddas 
pohancha aur phir usi raat me Subah hone 



se pehle Makkah pohanch gaya (Abu 
Sufyan ka khayal tha ke ye ek aisi baat hai 
jis ki wajeh se Qaiser Aap sallallahu alaihi 
wasallam ke bare me zaroor hi 
badgumaan hojayega, lekin hua ye ke] 
wahan Qaisar ke paas Nasraaniyo ke ek 
Paadri khada hua tha , Abu Sufyan ki baat 
sun kar wo paadri bole ke haan mujhe us 
raat ka ilm hai ( jis me aisa waqia hua hai 
ke wahan baaz Hazraat aaye aur unho ne 
Namaz padhi] Qaisar ne uski taraf dekha 
aur daryaft kiya ke tujhe iska kya pata 
hai? Us paadri ne kaha ke mai Rozana raat 
ko Masjid ke darwaze band kar ke sota 
tha mazkoorah raat me jab maine Saare 
Darwaze band kar diya lekin ek darwaza 
band na hosaka us waqt wahan jo log 
maujood the, Maine unse madad li aur 
hum sab ne usey harkat dene ki koshish ki 
lekin usey Harkat na de sakey, aisa 
maloom hota tha jaise hum kisi pahad ko 
uski jagah se hata rahe hain. Us paadri ne 
bataya Mai 2 Baab [darwazey] khuley hue 
chord aaya aur jab subah ko waapis aaya 
to dekha ke Masjid ke Goshey me pathar 



ke andar ek Suraakh hai aur usme ek 
Janwar ke bandhne ka nishaan hai, ye 
dekh kar maine apne sathiyo se kaha ke 
Maloom hota hai ke ye darwaza aj is liye 
Khula rakha gaya ke yahan kisi Nabi ki 
aamad hui hai aur usne hamari is Masjid 
me NAMAZ padhi hai. 

(TAFSEER IBNE KASEER safha 24 jild 3) 

Safar E Meraj Ke Baaz 
Mushahedaat 

Meraj ke safar me Rasoolullah 
sallallahu alaihi wasallam ne bhot si 
cheezen dekhin jo Hadees aur Shurooh e 
Hadees me jagah jagah muntashir hain. 
Imam Baihaqi rah ne DALAILUL 
NABUWWAT jild 2 me aur Hafez Noor 
uddin Haithmi rah ne Majmua Zawaid 
jild 1 me aur Allama Muhammad Bin 
Suleman Al Maghribi ne Jamul Fawaid 
jild 3 me aur Hafez Ibne Kaseer rah ne 
apni Tafseer me aur Allama Ibne Hishaam 
ne apni Seerat me jama kiya hai. 



Aalam e Alawi me jo cheezen 
mulaheza farmayi, riwayaat e saabiqa me 
unme se bhot zikr kardi gayi hain, ab 
Aalam e Suflaa ke baaz mushahedaat zail 
me likhe jate hain. 

1) Hazrat Moosa Alaihis Salam Ko 
Qabar Me Namaz Padhte Hue 
Dekhna 

Hazrat Anas Razi Allahu anhu 
se Riwayat hai Rasoolullah 
sallallahu alaihi wasallam ne bayan 
farmaya ke Jis Raat mujhe Sair karai 
gayi Mai Moosa alaihi salaam par 
guzra wo Apni QABAR me NAMAZ 
padh rahe the. 

(Saheeh Muslim Jild 2 Safha 268) 

2) Aise Logon Par Guzarna Jin Ke 
Hont Qainchiyo Se Kaate Jarahe 
The 

Hazrat Anas razi Allahu anhu 
se ye bhi Riwayat hai ke Rasoolullah 
sallallahu alaihi wasallam ne Irshad 
farmaya ke 



"Jis raat mujhe Sair karai gayi 
us raat me, Maine kuch logo ko 
dekha jin ke Hont AAG ki 
Qainchiyon se Kaate jarahe hain, 
Maine Jibraeel alaihis salaam se 
daryaft kiya ke ye kaun log hain? 
Unho ne jawab diya ke ye Ap 
sallallahu alaihi wasallam ki Ummat 
ke Khateeb hain jo logon ko 
BHALAI ka hukm dete hain aur 
Apni Jaano ko bhool jaate hain. Aur 
ek Riwayat me yun hai ke Ap 
sallallahu alaihi wasallam ki Ummat 
ke Khateeb hain jo wo Baaten kehte 
hain jin par wo Khud Aamil nahi, 
aur Allah ki Kitab padhte hain aur 
Amal nahi karte" 

(Mishkaatul Masabeeh Safha 438) 

3) Kuch Log Apne Seenon Ko 
Naakhunon Se Cheel Rahe The 

Hazrat Anas Razi Allahu anhu 
se Riwayat hai ke Rasoolullah 
sallallahu alaihi wasallam ne Irshad 
farmaya ke Jis raat mujhe Meraj 



karai gayi mai aise Logon par guzra 
jin ke taambey ke Naakhun the wo 
Apne Chehron aur Seenon ko cheel 
rahe the, Maine kaha ke Aye Jibrael 
lye kaun log hain? Unho ne jawab 
diya ke wo log hain jo Logon ke 
Gosht Khaate the (yani unki 
GHEEBAT karte hain] aur unki Be 
Aabrui karne me pade rehte hain. 

(Abu Dawood, Mishkat 429] 

4) Sood Khoron ki Bad Haali: 

Hazrat Abu Hurairah Razi 
Allahu anhu se Riwayat hai keh 
Rasoolullah sallallahu alaihi 
wasallam ne Irshad farmaya keh jis 
raat Mujhe sair karayi gayi mai aise 
logon par guzra jin ke pet itne bade 
bade the ( jaise insano ke rehne ke ] 
ghar hote hain un me saamp the jo 
baher se unke peton me Nazar 
aarahe the. Maine kaha keh Aye 
Jibraeel! Ye kaun log hain unho ne 
kaha ye sood khane wale hain. 



(Mishkaatul Masabeeh safha 246] 

5) Farishton ka Pachna lagane ke 
liye Takeed karna 

Hazrat Abdullah Bin Masood 
Razi Allahu anhu se Riwayat hai keh 
Rasoolullah sallallahu alaihi 
wasallam ne Meraj ke safar me pesh 
aane wali jo baaten bayan farmayin 
un me ek ye baat bhi thi keh Ap 
farishton ki jis Jamat par bhi guzre, 
unho ne kaha keh Ap sallallahu 
alaihi wasallam apni Ummat ko 
Hajamat yani pachna lagane ka 
Hukum dijye. 

(Mishkatul masabeeh Safha 138 az 
Tirmizi o Ibne Majah] 

Arab me Pachna lagane ka 
bhot riwaaj tha, us se zaaid Khoon 
aur Faasid Khoon Nikal jata hai, 
blood pressure ka marz jo aam 
hogaya hai us ka bhot acha ilaaj hai, 
logon ne use bilkul hi chord diya hai, 
Rasoolullah sallallahu alaihi 



wasallam apne sar me aur apne 
Mondon ke darmiyan pachna 
lagwate the. (Hawala e baala] 

6) Mujahideen ka Sawaab 

Hazrat Abu Huraira Razi 
Allahu Anhu ne bayan kiya keh Nabi 
Kareem sallallahu alaihi wasallam 
Jibraeel Alaihis salam ke sath chale 
to Ap sallallahu alaihi wasallam ka 
ek aisi Qaum par Guzar hua keh jo 
ek hi din me takhm rezi (beej bona] 
bhi karlete hain aur ek hi din me 
kaat bhi lete hain aur kaatne ke 
baad phir waisi hi hojati hai jaise 
pehle thi, Ap sallallahu alaihi 
wasallam ne Jibraeel alaihis salam 
se daryaft farmaya keh ye kaun log 
hain? Jibraeel alaihis salam ne kaha 
keh yeh log Allah ki raah me Jihad 
karne wale hain, in ki ek Neki saat 
sau gunaa (700 times] tak badha di 
jati hai aur yeh log jo kuch bhi 
kharch karte hain Allah Ta'ala us ka 
badl ata farmata hai. 



7) Kuch Logon Ke Sar Patharon Se 
Kuchle Jaarahe The 

Phir Aap ka ek aur qaum par 
guzar hua jin ke sar patharon se 
kuchle jaa rahe the, kuchle jaane ke 
baad phir waise hi hojate hain jaise 
pehle the, isi tarah silsila jari hai 
khatam nahi hota, Aap sallallahu 
alaihi wasallam ne poocha ye kaun 
log hain? Jibraeel alaihis salam ne 
kaha keh ye wo log hain jo Namaz se 
kaahili karne wale hain, sote hue 
reh jate hain. 

8] Zakat Na Dene Walon Ki 
Badhaali 

Phir ek aur Qaum par guzar 
hua keh jin ki sharmgahon par aage 
aur peeche cheethrde lipte hue hain, 
aur Oont aur bail ki tarah charte 
hain, aur Zaree' (aag ke kaante] aur 
Zaqqoom (Dozakh ka badtareen 
badboodar darakht] yani kaante 
daar aur Khabees darakht aur 
jahannam ka pathar khaa rahe hain, 



Aap sallallahu alaihi wasallam ne 
poocha ye kaun log hain? Jibraeel 
alaihis salam ne kaha yeh wo log 
hain keh jo apne Maalon me ZAKAT 
nahi dete. 

9) Sadaa Hua Gosht Khaane 
Waale Log 

Phir Aap ka ek aisi qaum par 
guzar hua jin ke saamne ek handi me 
paka hua gosht hai aur ek handi me 
kachcha aursada hua gosht rakha 
hai, yeh log sada hua gosht khaa 
rahe hain aur paka hua gosht nahi 
khaate, Aap sallallahu alaihi 
wasallam ne daryaft kiya yeh kaun 
log hain? Jibraeel alaihis salam ne 
kaha keh ye Aap sallallahu alaihi 
wasallam ki Ummat ka woh Shakhs 
hai keh jis ke paas Halaal aur Tayyib 
Aurat maujood hai magar wo ek 
Zaaniyah aur Faahishah Aurat ke 
sath shab baashi karta hai aur 
Subah tak usi ke paas rehta hai aur 
Aap sallallahu alaihi wasallam ki 



Ummat ki woh Aurat hai jo Halal aur 
Tayyib Shauhar ko chord kar kisi 
zaani aur badkaar ke sath raat 
guzarti hai. 

10) Lakdiyon Ka Bada Gattha 
Uthane Wala 

Phir ek shakhs par Aap 
sallallahu alaihi wasallam ka guzar 
hua jis ke paas lakdiyon ka bhot 
bada ghatar hai wo use utha nahi 
sakta [lekin] aur ziyada badhana 
chahta hai, Aap sallallahu alaihi 
wasallam ne daryaft farmaya keh ye 
kaun shakhs hai? Jibraeel alaihis 
salam ne bataya keh yeh woh 
Shakhs hai jis ke paas logon ki 
Amanaten hain, un ki adaaigi ki 
taaqat nahi rakhta aur mazeed 
Amanaton ka bojh apne sar lene ko 
tayyar hai. 



11) Ek Bail Ka Chote Se Suraakh 
Me Dakhil Hone Ki Koshish Kama 



Us ke baad aise suraakh par 
guzar hua jo chota sa tha us me se 
ek bada bail nikla bail chahta hai 
keh jahan se nikla hai phir usi me 
dakhil hojaye. Aap sallallahu alaihi 
wasallam ne sawal farmaya keh ye 
kaun log hain? Jibraeel alaihis salam 
ne kaha keh yeh woh Shakhs hai jo 
koi bada kalimah keh deta hai (jo 
Gunah ka kalimah hota hai] us par 
wo Naadim hota hai aur chahta hai 
keh us ko wapis karde phir wo uski 
taqat nahi rakhta. 

12) Jannat Ki Khushboo 

Phir Aap sallallahu alaihi 
wasallam ek aisi waadi par 
pohanche jahan khoob achi 
khushboo aarahi thi aur Mushk ki 
Khushboo thi aur aawaz bhi thi, Aap 
sallallahu alaihi wasallam ne 
farmaya: ye kya hai? Jibraeel alaihis 
salam ne kaha keh yeh Jannat ki 
aawaaz hai, wo keh rahi hai keh Aye 
mere Rabb\ Jo log mere andar rehne 



wale hain wo laaiye aur apna 
Wa'dah poora farmayye. 

13) Dozakh Ki Awaaz Sunna 

Uske baad ek aur waadi par 
guzar hua wahaan saut e munkar 
yani aisi aawaz suni jo naagawar thi, 
Aap sallallahu alaihi wasallam ne 
farmaya: ye kya hai? Jibraeel alaihis 
salam ne jawab diya keh ye 
Jahannam hai, ye Allah Ta'ala ki 
baargaah me arz kar rahi hai keh jo 
log mere andar rehne wale hain un 
ko le aayye aur apna Wa'dah poora 
farmayye. 

(Jamul Fawaid Jild 3 Safha 151 
Taba' Madeena Munawwara] 

14) Ek Shaitan Ka Peeche Lag na 

Moatta Imam Maalik me 
bariwayat Yahya Bin Sayeed 
[mursalan] naqal kiya hai keh jis 
raat Rasoolullah sallallahu alaihi 
wasallam ki sair karai gayi to Aap 



sallallahu alaihi wasallam ne Jinnaat 
me se ek Ifreet ko dekha jo aag ka 
shola liye hue aap ka peecha kar 
raha tha, Aap sallallahu alaihi 
wasallam jab bhi (daayen baayen] 
iltefaat farmate wo nazar pad jata 
tha, Jibraeel alaihis salam ne arz 
kiya: kya mai apko aise kalimaat na 
batadoon keh un ko aap sallallahu 
aliahi wasallam padh lenge to is ka 
sho'lah bujh jayega aur ye apne muh 
ke bal gir padega? Aap sallallahu 
alaihi wasallam ne farmaya ke haan 
batado us par jibraeel alaihis salam 
ne kaha ke ye kalimaat padhen. 

•i>**-J *< ^1 

* - * - - 



Fawaid O Asrar Hukum 
Mutalliqah Waqia E Meraj Shareef 

Burraq Kya Tha Aur Kaisa Tha? 

Lafz Burraq, Bareeq se 

mushtaq hai jo safedi ke maaine me 
aata hai aur ek qaul ye bhi hai keh 
ye lafz Barq se liya gaya hai Barq 
Bijli ko kehte hain us ki tez raftaari 
to maloom hi hai, isi tez raftari ki 
wajeh se Burraq ka naam Burraq 
rakha gaya. Riwayaat e Hadees se 
maloom hota hai keh is Burraq par 
AanHazrat Sallallahu alaihi 
wasallam se pehle bhi Ambiya 
Kiraam alihumus salaatu wassalaam 
sawaar hote the, Imam Baihaqi 
rahmatullahi alaih ne "Dalailun 
Nabuwwat" jild 2 safha 390 me 
likha hai keh Aap sallallahu alaihi 
wasallam ne farmaya 



(aur Hazraat e Ambiyaa kiraam 
alihum assalaam mujh se pehle is 
burraq par sawaar hote rahe hain] 

Burraq Ki Shauqi Aur Uski Wajeh 

Sunan Tirmizi (Tafseer Suratul 
Israa'] me hai keh Nabi kareem sallallahu 
alaihi wasallam ne irshad farmaya keh jis 
raat mujhe sair karayi gayi mere paas 
Burraq laaya gaya jis ko lagaam lagi hui 
thi aur Zain kasi hui thi, Burraq shauqi 
karne laga, Jibraeel alaihis salam ne kaha 
ke tu MUHAMMAD (sallallahu alaihi 
wasallam] ke sath shauqi karta hai tere 
oopar koi bhi aisa shakhs sawaar nahi hua 
jo Allah ke nazdeek Muhammad sallallahu 
alaihi wasallam se ziadah Mukarram aur 
Muazzaz ho, ye sunte hi Burraq paseena 
paseena hogaya (Phir usne apna 
naafarmani ka andaaz chord diya] 

Dalailun Nabuwwat me hai keh 

Aap sallallahu alaihi wasallam ne farmaya 
jab Burraq ne shouqi ki to Hazrat Jibraeel 



alaihis salam ne us ka kaan pakad kar 
ghumaya phir mujhe us par sawaar kiya. 
(Dalailun Nabuwwat Jild 2 Safha 355] 

Baaz riwayaat me hai keh jab Aap 
sallallahu alaihi wasallam Baitul 
Muqaddas pohanche to Hazrat Jibraeel 
alaihis Salaam ne apni ungli se pathar me 
suraakh kardiya phir us surakh se aap ne 
Burraq ko baandha. (Ibne Kaseer] 

Burraq ne Shouqi kyun ki? Is ke 
bare me baaz hazraat ne farmaya hai keh 
chunkeh ek arse daraaz guzar chuka tha 
aur zamaanae fitrat me (yani us arse 
daraaz me jab keh hazrat Eisa alaihis 
salam aur Muhammad sallallahu alaihi 
wasallam ke darmiyaan koi Nabi nahi 
aaya tha] Burraq par koi sawaar nahi hua 
tha, wo nayii si baat dekh kar chamakne 
laga.( Fathul Baari Jild 7 Safha 207] 

Aur baaz hazraat ne yun kaha hai ke 
Burraq ka chamakna aur shouqi karna 
bataur e khushi aur Fakhr ke tha keh Aaj 
mujh par Aakhirul Ambiyaa aur Afzalul 
Ambiyaa sallallahu alaihi wasallam 



sawaar horahe hain.( Fathul Baari Jild 7 
Safha 207) 

Yeh aisa hi hai jaise ke ek martaba 
Aap sallallahu alaihi wasallam Hazrat Abu 
Bakr Siddiq , Hazrat Umar aur Hazrat 
Usman razi Allahu anhum ke sath Sabeer 
pahad par the wo pahad harkat karne laga 
Aap sallallahu alaihi wasallam ne farmaya 
ke thair ja! Tere oopar ek Nabi hai, ek 
Siddiq hai aur do Shaheed hain. 
(Mishkaatul Masabeeh Safha 562] 

Allah Ta'ala ko is par qudrat hai ke 
baghair Burraq ke safar kara sakta hai 
lekin Aap sallallahu alaihi wasallam ko 
tashreefan o takreeman Burraq par sawar 
kar ke le jaya gaya, agar sawaari na hoti to 
goya paidal safar hota kyun ke sawaar ba 
nisbat paidal chalne ke ziada muazzaz 
hota hai is liye Aap ko sawaari par safar 
karaya gaya. (Fathul Baari Jild 7 Safha 
206] 



Hazrat Jibraeel Alaihis Salam Ka Baitul 
Muqaddas Tak Aap Sallallahu Alaihi 
Wasallam Ke Sath Burraq Par Sawar 



Hona Aur Wahan Se Zeene Ke Zarye 
Aasmano Par Jaana 

Jab Makkah Mukarrama se Baitul 
Muqaddas ke liye rawaangi hui to Hazrat 
Jibraeel alaihis salam bhi Aap sallallahu 
alaihi wasallam ke sath Burraq par sawar 
hogaye, Aap sallallahu alaihi wasallam ko 
peeche bithaya aur khud bataure rehbar 
ke aage sawaar hue. 

(Fathul Baari Jild 7 Safha 208] 

Dono Hazraat Burraq par sawaar ho kar 
Baitul Muqaddas pohanche, wahaan dono 
ne do do [2,2] Rakat Namaz padhi, phir 
AanHazrat Sarwar e Aalam Sallallahu 
alaihi wasallam ne Hazraat e Ambiya 
Kiraam aliahumus salam ko Namaz padhai 
jab Aasmano ki taraf tashreef lejane lagey 
to ek Zeenah laaya gaya jo bohot hi ziada 
khoobsoorat tha aur baaz riwayaat me hai 
ke wo motiyon se jada hua tha, Aalam e 
Baala ka safar karte waqt Aap sallallahu 
alaihi wasallam ke daayen baayen farishte 
the. AanHazrat Sarwar e Aalam sallallahu 
alaihi wasallam aur Hazrat Jibraeel alaihis 



salam dono zeenah ke zarye Aasman tak 
pohanche aur Aasmaan ka darwaza 
khulwaya. 



(Fathul Baari Jild 7 Safha 207-209] 



Pehle Aasman ke darwaze ke bare 
me farmaya ke wo Baabul Hafazah hai 
aur farmaya ke us par ek farishta 
muqarrar hai jis ka naam Ismail hai uske 
maatahet 12000 farishte hain aur har 
farishte ke maatahet 12000 hain, jab 
AanHazrat Sarware Aalam Sallallahu 
aliahi wasallam ne ye baat bayan farmayi 
to ye Aayat tilawat ki 



(Fathul Baari Jild 7 Safha 209, Seerat Ibn e 
Hishaam] 

Pehle Aasmaan Par Darogha E 
Jahannam Se Mulaqaat Hona Aur 
Jahannam Ka Mulahizah Farmana 



BAABUL HAFAZAH 




Jab Aap sallallahu alaihi wasallam 
Samaa e Dunya yani Qareeb wale Aasman 
me daakhil hue to jo bhi farishta milta tha 
hanste hue bashashat aur khushi ke sath 
milta tha aur khair ki dua deta tha, unhiin 
me ek aise farishte se mulaqat hui jis ne 
mulaqat bhi ki aur Dua bhi di lekin wo 
hansa nahi, Aap sallallahu alaihi wasallam 
ne jibraeel alaihis salam se poocha ke ye 
kaunsa farishta hai? Unho ne jawab diya 
ke yeh MAALIK hai jo DOZAKH ke 
DAROGHA hai yeh agar Aap se pehle ya 
apke baad kisi ke liye hansta to aap ki 
mulaqat ke waqt apke saamne use hansii 
aajati ye farishta hansta hi nahi hai. Aap 
sallallahu alaihi wasallam ne Hazrat 
Jibraeel alaihis salam se farmaya is 
farishte se kahiyye ke mujhe Dozakh 
dikhaye. Jibraeel alaihis salam ne us se 
kaha ke 

(Aye Maalik Muhammad sallallahu alaihi 
wasallam ko Dozakh dikhaa do] is par us 
farishte ne Dozakh ka Dhakkan uthaya jis 



ki wajeh se Dozakh josh maarti hui oopar 
uth aayi. Aap sallallahu alaihi wasallam ne 
farmaya: Aye Jibraeel! Is ko kahiyye ke 
Dozakh ko apni jagah wapas karde, 
chunanche Jibraeel alaihis salam ne us 
farishte se kaha ke is ko wapas kardo, 
farishte ne use waapas hone ka hukm diya 
jis par woh wapas chali gayi jis par usne 
Dhakkan dhak diya. 

Aasmaanon Ke Muhafizeen Ne Hazrat 
Jibraeel Alaihis Salam Se Ye Sawaal 
Kyun Kiya Keh Aap Ke Sath Kaun Hai, 
Kya Unhe Bulaya Gaya Hai? 

Hazrat Jibraeel alaihis salam ne jab 
darwaza khulwaya to Aasmanon ke 
zimme daaron ne hazrat Jibraeel alaihis 
salam se ye sawal kiya ke Apke sath kaun 
hain unho ne jawab diya ke Muhammad 
(sallallahu alaihi wasallam] hain is par 
sawal hua kya unhe bulaya gaya hai? 
Hazrat Jibraeel alaihis salam jawab dete 
rahe ke Haan inhe bulaya gaya hai is par 
darwaze khole jaate rahe aur aap oopar 
pohanchte rahe. Yahan yeh sawal paida 



hota hai ke Malaa e A'laa ke hazraat ne 
ye sawal kyun kiye? Kya Jibraeel alaihis 
salam ke bare me unhe ye gumaan tha ke 
wo aisi shakhsiyat ko sath le aaye honge 
jise oopar bulaya na gaya ho? Is ka jawab 
ye hai ke Malaa e A'laa ke Hazraat ko 
pehle se maloom tha ke aaj kisi ki aamad 
hone wali hai lekin AanHazrat Sallallahu 
alaihi wasallam ka Sharf badhane ke liye 
aur khushi zaahir karne ke liye ye sawal 
jawab hua, aur is me ye hikmat bhi thi ke 
Nabi Akram sallallahu alaihi wasallam ko 
pata chal jaye keh Aap ka Ism e Giraami 
Malaa e A'laa me maroof hai. Jab ye sawal 
kiya gaya ke Aap ke sath kaun hai? To 
Hazrat Jibraeel alaihis salam ne jawab 
diya ke Muhammad (sallallahu alaihi 
wasallam] hain agar wo Aap ke Ism e 
girami se waqif na hote aur aap ki 
shakhsiyat se muta'arif na hote to yun 
sawal karte ke Muhammad kaun hai? Isi 
se pehle darwaze na kholne ki hikmat bhi 
maloom hogayi aur wo yeh hai ke aap ko 
ye batana tha ke aap se pehle zameen ke 
rehne walon me se kisi ke liye is tareeqe 



par aasman ka darwaza nahi khola gaya 
ke wafaat se pehle dunyawi zindagi me 
hote hue qaasid bhej kar bulaya gaya ho. 
Jahan aksar mehmaan aate hon aur 
baarhaa aate rehte hon wahan yahi baat 
hai ke pehle se darwaze khol diye jaate 
hain, Dunya me aisa hi hota hai aur 
chunkeh har mehman ke liye darwaze 
khol diye jate hain is liye isme kisi 
khusoosiyat aur imtiyaz ka izhaar nahi 
hota lekin Meraj ka mehmaan be misaal 
mehmaan hai na us se pehle kisi ko ye 
mehmani naseeb hui, na us ke baad, aur 
mehmaani bhi aisi nahi keh America wala 
Asia chala aaya ya Asia wala Africa chala 
gaya, yani khaki Insan khaak hi par 
ghoomta raha balkeh wo aisi mehmani thi 
ke farsh e khaak ka rehne wala Saba' [7] 
samawaat(aasmaan] se guzarta hua 
Sidratul Munteha tak pohanch gaya 
jahan us chaheete mehman ke siwa koi 
nahi pohancha (sallallahu Ta'ala alaihi wa 
aalihi biqadri kamaalihi wa jamaalih]. 
Chunkeh Insan me se koi wahan nahi jaata 
aur wahaan ki raah mutabazil nahi hai is 



liye Hikmat ka taqaaza ye hua ke har har 
aasman ka darwaza aamad par khola jaye 
taake wahan ke shaiqeen aur muqeemeen 
ko mu'azzaz mehman ka martabah 
maloom hota chala jaye aur ye jaan len ke 
ye koi aisi hasti nahi hai jis ko baghair 
darkhwast ke bulaya gaya hai aur jis ke 
liye aaj woh darwaze khole jaarahe hain jo 
kabhi kisi ke liye nahi khole gaye 
darhaqeeqat ye aezaaz us aezaaz se ziadah 
hai ke pehle se darwaze khule rahen jo 
doosron ke liye bhi khule rahe hon 

(Qaala ibnul Muneer Hikmatuhu...39] 

(Fathul Baari Jild 1 safha 461) 

Joon hi koi darwazah khat khataya 
gaya us aasman ke rehne wale mutawajjeh 
hue aur ye samajh liya ke kisi ahem 
shakhsiyat ki aamad hai aur phir Jibraeel 
alaihis salam se sawal o jawab hua, is se 
haazireen ko mehmaan ka ta'aruf aur 
tashakkhus haasil hogaya pehle sab ne 
Mehman ka naam suna phir ziyarat ki. 
Mehman ki aamad ke baad jo ta'aruf 
haazireen se karaya jata hai wo darwaza 



khatkhatane aur Hazrat Jibraeel alaihis 
salam ke naam daryaft karne se haasil 
hogaya, Zaahir hai ke aamad ki Umoomi 
ittelaa' se ye baat haasil na hoti aur 
chunkeh Baargaah e Rabbul Aalameen ki 
Haazri ke liye ye safar tha aur farishton ki 
ziyarat ya farishton ko ziayarat karana 
maqsad e A'alaa na tha is liye har jagah 
Qiyaam karne ka mauqa na tha Malaa e 
A'laa ke Saakineen mutawajjeh hote rahe 
aur Aap ki ziyarat karte rahe aur Aap aage 
badhte rahe, Dunya me istiqbaal ke liye 
Istiqbaaliya committee ke afraad ko pehle 
se jama karna padta hai kyun ke dunya ke 
wasail ke peshe nazar achanak sab ka 
haazir hona mushkil hota hai Laa Mahalah 
pehle se aane ki koshish karte hain taakeh 
waqt na nikal jaye lekin Aalam e baala ke 
sakineen ko wo quwwaten haasil hain ke 
aan e wahid me hazaaron meel(miles] ka 
safar kar ke jama hosakte hain. 

Darwazah khatkhataya gaya hai 
bhanak padi sab haazir hogaye darwazah 
kholte waqt sab maujood hain. 



Doodh, Shahed Aur 
Sharab Ka Pesh Kiya 
Jana Aur Aap Sallallahu 
Alaihi Wasallam Ka 
Doodh Ko Lelena 

Saheeh Muslim me Jo safha 91 par 
riwayat naqal ki gayi hai us me yun hai 
keh Baitul Muqaddas hi me ek Bartan me 
sharab aur ek bartan me doodh pesh kiya 
gaya uske raawi Hazrat Anas Bin Malik 
razi Allahu anhu hain. Saheeh Muslim ki 
doosri riwayat jo safha 95 jild 2 par 
mazkoor hai. Jiske raawi hazrat Abu 
Hurairah razi Allahu anhu hain usme yun 
hai keh Aalam e Baala me Sidratul 
Muntehaa ke qareeb peene ki cheezen 
pesh ki gayiin us me bhi ye hai keh Aap 
sallallahu alaihi wasallam ne doodh le liya. 
Aur Hazrat Imam Bukhari rahmatullahi 
alaih ki riwayat me hai keh Baitul 
Ma'moor saamne kiye jane ke baad ek 
bartan me Sharab, ek bartan me Doodh 



aur ek bartan me Shahed pesh kiya gaya, 
Baitul Muqaddas me bhi peene ke liye 
cheezen pesh ki gayiin hon aur phir Aalam 
e Baala me bhi Haazir e Khidmat ki gayi 
hon is me koi Munafaat nahi hai dubarah 
kiye jaane me Aqlan Naqlan koi aisi baat 
nahi hai jis ka inkar kiya jaaye. Saheeh 
Bukhari me ek cheez yani Shahed ka zikr 
ziadah hai is me bhi koi Ishkaal ki baat 
nahi, Baaz martabah baaz rawiyon se koi 
Cheez reh jaati hai jise doosra zikr kardeta 
hai. 

Saheeh Muslim ki riwayat safha 97 par ye 
bhi hai ke jab Aap sallallahu alaihi 
wasallam ne Doodh liya to Hazrat Jibraeel 
alaihis salam ne arz kiya ke agar Aap 
Sharab le lete to Aap ki Ummat Gumrah 
hojati, is se Maloom hua ke Qaaid aur 
Peshwaa ke Akhlaaq aur Aamaal ka Asar 
uske maanne walon par bhi padta hai. 

Note: Fathul Baari safha 215 jild 7 me 
Allama Qurtubi se naqal kiya hai keh 
doodh ke bare me jo SjJaa 



Lfcjk farmaya mumkin hai ke isi wajeh se 
ho ke jab bachcha paida hota hai to uske 
pet me doodh daakhil hota hai aur wahi 
uski aanto ko phaila deta hai (aur har 
bachcha Fitrat e Islam par paida hota hai 
lihaza fitri taur par fitrat e islam aur 
bachche ki ibtedai ghiza me ek munasibat 
hui is liye fitrat se deen e islam muraad 
liya] Hazrat Hakeemul Ummat Thanwi 
Quddisa Sirruhu tehreer farmate hain ke 
riwayaat me ghaur karne se maloom hota 
hai (jo bartan pesh kiye gaye woh] chaar 
(4] the Doodh aur Shahed aur Khamar aur 
paani, kisi ne do ke zikr par iktefa kiya kisi 
ne teen ke zikr par ya yeh ke teen hon ek 
pyale me paani ho ke Shiir me Shahed 
jaisa ho kabhi us ko Shahed keh diya ho 
kabhi paani aur har chand ke Sharab us 
waqt haram na thi kyun ke ye Madeene 
me Haraam hui hai magar Saamaan e 
Nishaat zaroor hai is liye Mushabeh dunya 
ke hai. Shahed bhi aksar talazzuz ke liye 
piya jata hai Ghiza ke liye nahi to ye bhi 
Amar e zaaid aur isharah lazzaate dunya 
ki taraf hua aur paani bhi Moeen e ghiza 



hai Ghiza nahi, jis tarah dunya Moeen e 
deen hai maqsood nahi aur Deen khud 
Ghizaa e Roohani maqsood hai jaisa doodh 
Ghizaaye Jismani maqsood hai aur go 
ghizaayen aur bhi hain magar doodh ko 
aur on par tarjeeh hai keh ye khaane aur 
peene dono ka kaam deta hai( Kazaa fii 
nashru teeb wa raaje' Fathul Baari jild 7 
safha 215] 

Sidratul Munteha kya hai? 

Riwayaat e Hadees me Al Sidratul 
Muntehaa [sif at mausoof) aur Sidratul 
Muntehaa (Muzaaf muzaaf ilaih] dono 
tarah warid hua hai, Quran e Majeed me 
Sidratul Munteha waarid hua hai. 

Lafz "Sidrah" Arbi zaban me Biir ko 
kehte hain aur "Al muntehaa" ka ma'ina 
hai intehaa hone ki jagah. Is darakht ka ye 
naam kyun rakha gaya? Iske baare me 
Saheeh Muslim me hai ke Rasoolullah 
sallallahu alaihi wasallam ne irshad 
farmaya ke oopar se jo Ahkaam Naazil 
hote hain wo isi par Muntehaa hojate hain 



aur jo bando ke aamal neeche se oopar 
jaate hain wo wahan par their jate hain 
(aane wale ahkaam pehle wahan aate hain 
phir wahan se naazil hote hain aur neeche 
se jaane wale jo aamal hain who wahan 
their jaate hain phir oopar uthaye jate 
hain] pehle guzar chukka hai keh 
Rasoolullah sallallahu alaihi wasallam ne 
farmaya ke is par jo cheezen chaayi hui 
thiin un ki wajeh se jo is ka husn tha use 
Allah ki makhlooq me se koi bhi shakhs 
nahi bayan karsakta. Aur doosri hadees 
me hai ke Aap sallallahu alaihi wasallam 
ne farmaya ke is par sone ke parwane 
chaaye hue the.(Saheeh Muslim jild 1 
safha 97] 

Is darakht ke baare me ye bhi 
Hadees me warid hua hai keh is ki 
shaakhon ke saaye me ek sawar sau(100] 
saal tak chal sakta hai ya yun farmaya ke 
us ke saaye me sau(100] sawar saaya le 
sakte hain.(Mishkaatul Masabeeh Safha 
498 az Tirmizi] 

(Saheeh Muslim jild 1 safha 92] 

Jannat Me Daakhil Hona Aur Nahr E 
Kausar Ka Mulaheza Farmana 

Hazrat Anas razi Allahu Ta'ala anhu 
se riwayat hai ke Rasoolullah sallallahu 
aliahi wasallam ne irshad farmaya ke is 
darmiyan me jabke mai Jannat me chal 
raha tha, achanak mai ek aisi naher par 
hun jis ke dono kinaron par aise motiyon 
ke qubbe hain jo beech me se khali hain 
(yani Poora Qubbah ek moti ka hai] Mai 
ne kaha aye Jibraeel! Ye kya hai? Unho ne 
jawab diya ke ye Naher kausar hai, jo Aap 
ke Rabb ne Ap ko ata farmayi hai, Maine jo 
dhiyan kiya to kya dekhta hun us me jo 
mitti hai (jis ki sateh par paani hai] wo 



Khoob tezz khushboo wala mushk hai. ( 
Rawahul Bukhari] 

Hazraat e Ambiya kiram alaihum 
assalam ki Mulaqat Roohani thi ya 
Ajsaam ke sath 

Hazraat e Ambiya e Kiram alaihim 
assalam apni Quboor me zinda hain. 
Huzoor pur Noor ka Ambiya e Kiram ka 
Baitul Muqaddas aur Aasmano me dekhna 
us se ya to un ki arwaah mubarikah ko 
dekhna muraad hai ya Ma'a ajsaam 
ansariya (jismo ke sath] ke dekhna murad 
hai ke Huzoor ke aezaz o ikram ke liye 
Ambiya kiram ko Ma'a ajsaam e ansariya 
ke Masjid e Aqsa aur Aasmano me mad'oo 
kiya gaya chunkeh Hazraat e Ambiya e 
Kiraam alaihim assalam apni Quboor me 
jismo ke sath zinda hain jaisa ke 
Rasoolullah sallallahu alaihi wasallam ne 
irshad farmaya: o^j^t f J* *M 0' 
*Lui¥! (Bilashubah Allah ne Zameen par 
Nabiyon ke jimson ko Haraam kardiya hai 
wo unke jismo ko khaa nahi saktiin] aur 
Ahwaal e Barzakh ko Ahwaal e Dunya par 



Qiyaas bhi nahi kiya jasakta isi liye 
AanHazrat Sarwar e Aalam sallallahu 
alaihi wasallam ne Hazrat Moosa alaihis 
salam ko unki Qabar me Namaz padhte 
hue dekha lihaza koi baeed nahi hai ke 
Masjid e Aqsa me Ambiya alihim assalaat 
wassalaam ko aap ne un ke ajsaam e 
ansariyah ke sath maujood paaya aur 
unhe namaz padhai phir aasmano me 
tashreef le gaye to wahan bhi Hazraat e 
Ambiyaa alaihim assalam me se jin se bhi 
mulaqaat ki wo wahan apne jismon ke 
sath maujood the. 

Aur Baaz Ulama ne ye farmaya ke 
Hazraat e Ambiya kiraam alaihim assalam 
ke ajsaam to Quboor hi me rahe aur Allah 
Ta'ala ne un ki Arwaah ko Ajsaam e 
Misaaliyah de kar mutamassil farmadiya, 
aur isi haal me aap ke peeche namaz padhi 
aur phir oopar Aasmano me mulaqaten 
huin, Albattah Hazrat Eisa alaihis salam 
chunkeh Zinda hi utha liye gaye the aur 
abhi un ka dunya me aana aur wafaat 
paana baaqi hai is liye un se jo mulaqat 
hui wo usi jism ke sath hui jo dunya me un 



ka jism tha aur chunkeh ye mulaqaat un ki 
wafaat se pehle hai is liye un ko Aanhazrat 
sarwar e aalam sallallahu alaihi wasallam 
ke Sahabah me bhi Shumaar kiya gaya hai. 

(Fathul Baari jild 7 safha 210, AL Isabah 
jild 3 safha 52) 

Aasmano me Hazraat e Ambiya Kiraam 
alihim assalam se jo Mulaqaten huiin 
un ki tarteeb ke bare me kya hikmat 
hai? 

Hazrat Sarwar e Aalam sallallahu 
alaihi wasallam ne Hazraat e Ambiya 
kiraam alaihim assalam ko Baitul 
Muqaddas me Namaz padhai phir un 
hazraat se jis jis se oopar mulaqaat karani 
thi wo log aap se pehle aasmano me 
pohanch chuke the. Un me jin hazraat se 
aap ki mulaqaat hui un me pehle Aasman 
par Hazrat Adam alihis salam se mulaqat 
hui phir oopar tashreef le jate rahe aur 
doosre aasman me degar Ambiya kiram 
alaihim assalam se mulaqat hui. Is 
mulaqaaton ki tarteeb me ye batana tha 
jaise wo Jannat se nikale gaye jo us waqt 



un ka watan maloof tha isi tarah apko bhi 
Makkah Muazzamah se Madeene ke liye 
Hijrat ka Mauqa aayega ( mashoor qaul ke 
mutabiq chunkeh Waqia e Meraj Hijrat 
madeena munawwara se kuch hi arse 
pehle pesh aaya tha is liye pehle aasman 
me Hazrat Aadam alihis salam se mulaqat 
karaai gayi.] 

Hazrat Eisa aur Yahya alaihumas 
salam se doosre aasman me mulaqaat hui 
us me ye bataya keh hijrat ke baad shuru 
hi me yahoodi dushmani karenge aur un 
ki sarkashi badhti chali jayegi aur aapko 
takleef pohanchane ke irades karte 
rahenge (jaisa ke unho ne Hazrat Eisa aur 
Hazrat Yahya alaihumas salam se kiya.] 

Teesre Aasman me Hazrat Yusuf 
alihis salam se mulaqat hui us me ye 
Hikmat hai keh jis tarah Yusuf alaihis 
salam ke Bhaiyon ne un ke sath ziyadti ki, 
usi tarah Aap ke Qureshi bhai aap se 
dushmani karenge (aur Jung karne ke liye 
Darul Hijrat pohanchenge] phir jis tarah 
husn e anjaam Hazrat Yusuf alaihis salam 



ko haasil hua aap ko bhi ye nemat haasil 
hogi chunanche Makkah Muazzamah 
Fateh hua aur aap ki zabane Mubarak se 
Quraish e Makkah ke liye wahi baat nikli 
jo Yusuf alaihis salam ne apne Bhaiyon se 

kahi thi 0 fefc L^J UfSurah Yusuf 92] 

Chauthe aasman me Hazrat Idrees 
alaihis salam se mulaqat hui un ke 
tazkireh me Quran Majeed me farmaya hai 
tip tflSCi o&sjj unki mulaqaat me is taraf 

isharah tha ke Ap ko bhi Allah Ta'ala 
buland martabah ata farmaya hai. 

Paanchwe aasman me Hazrat 
Haroon alaihis salam se mulaqaat hui us 
me bataya ke jaise Hazrat Haroon alaihis 
salam ko unki qaum ne aziyyat di phir wo 
apni qaum me mehboob hogaye usi tarah 
apni qaum ki eizaaon ke baad ap mehboob 
hojayenge. 

Chate Aasman me Hazrat Moosa 
alaihis salam se mulaqat hui un ki 
mulaqaat me is taraf isharah tha ke jaise 
un ki qaum ne apko sataya usi tarah ke 



waqiaat aap ko bhi pesh aayenge us ko 
Rasoolullah sallallahu alaihi wasallam ne 
ek mauqe par yun irshad farmaya d> jjl ^ 

Saatwe aasman me Hazrat Ibrahim 
alaihis salam se mulaqat hui wo Baitul 
Ma'moor se tek lagaye hue baithe the, 
isme ye bataya ke aapki Aakhri Umar me 
aap ko Manasik e Haj ka mauqa diya 
jayega aur aap ke zarye Baitullah ki 
tazeem qayem hogi. (Hazrat Ibrahim 
alaihis salam se sab se aakhir me 
Mulaqaat hui unho ne Kabah Shareef 
banaya tha aur Aalam e Baala me baitul 
mamoor se tek lgaye hue the jo Kabah 
Shareef ki mahazaat me hai yahan zameen 
par bani aadam ka'abah shareef ka tawaaf 
karte hain aur wahan rozana farishte 
baitul mamoor me dakhil hote hain ye 
lateef munasibat hai] 

(Fathul Bari safha 210-211 jild 7] 



Shaikh Ibn e Abi Hamzah ka irshad 



Shaikh Ibn e Abi Hamzah ne bhi 
Hazraat Ambiya ikram alaihim assalam ki 
mulaaqaton ki tarteeb ke baare me kuch 
hikmaten batayin, unho ne farmaya ke sab 
se qareeb wale aasman me Aadam alaihis 
salam se is liye mulaqaat hui ke wo 
awwalul Ambiyaa bhi hain aur Awwalul 
Aabaa' bhi hain wo Nabi bhi hain aur Aap 
ke baap bhi hain aur doosre aasman par 
Hazrat Eisa alaihis salam se mulaqat hui 
kyun ke unka zamana Aanhazrat 
sallallahu alaihi wasallam ke zamane se 
qareeb tar tha kyun ke Aap ke aur unke 
darmiyan koi Nabi nahi guzra. Teesre 
Aasman me Hazrat Yusuf alaihis salam se 
mulaqaat hui kyun ke aap ki ummat 
Hazrat Yusuf Alaihis salam ki soorat me 
Jannat me daakhil hogi. 

Chauthe Aasman me Hazrat Idrees 
alaihis salam se mulaqaat hui un ke bare 
Allah Ta'ala ka irshad hai &p iflSCi a&i^j 

(Surah maryam 57] aur chautha aasman 
satwe aasman ke darmiyan hai 



(Note: Allama Soheli ne Alrauz ul Anf me 
bhot hi achi baat likhi hai aur wo ye ke 
Hazrat Idrees alaihis salam sab se pehle 
wo shakhs hain jinhe Allah Ta'ala ne 
likhna sikhaya tha chauthe aasman me un 
se mulaqaat hone me is taraf ishara tha ke 
guzishtah teen ahwaal (Makkah 
Muazzamah se Hijrat kar ke Madeene 
Munawwara tashreef le jana aur Madeene 
Munawwara me yahoodiyon ka aap se 
dushmani karna aur Makkah Muazzamah 
fateh hona] ke baad chauthi halat ye pesh 
aayegi keh aap badshahon ko khat 
likhenge jis me islam ki dawat hogi. 
Chunancheh fateh makkah ke baad aisa hi 
hua jis ke nateeje me baaz mulook 
musalman hue aur baaz ne sulah karli.] 

Paanchwe aasman me Hazrat Haroon 
alaihis salam se mulaqaat hui kyun ke wo 
apne Bhai Moosa alaihis salam se qareeb 
hain aur Hazrat Moosa alaihis salam un se 
buland the yani chate Aasman par the 
kyun ke Unhe KALEEMULLAH hone ki 
fazeelat hasil hai aur Aakhri Aasman me 
Hazrat Ibrahim alaihis salam se mulaqat 



hui kyun ke Ibrahim alaihis salam nabiyon 
me aap ke aakhri baap hain aur ye baat 
bhi hai ke Hazrat Ibrahim alaihis salam 
(Khaleelullah hain] Khaleel ka martabah 
sab se buland hona chahye. Is liye wo 
satwe aasman me the aur chunkeh 
Habeeb ka martabah Khaleel se bhi 
Buland hona chahye is liye AanHazrat 
sallallahu alaihi wasallam Hazrat Ibrahim 
alaihis salam se bhi oopar tashreef le gaye. 
Intahah qaul ibn abi hamzah. 

(Fathul Bari jild 7 safha 211] 

Namazon ki takhfeef ka jo sawal kiya to 
paanch namazen reh jane par aage 
sawal na karne ki hikmat 

Hazrat Moosa alaihis salam ke 
tawajjeh dilane par jo Rasoolullah 
sallallahu alaihi wasallam ne baar baar 
namazen kam karne ke liye darkhast ki 
aur paanch [5] Namazen reh jane par jo 
aage sawal ki himmat na ki aur farmaya ke 
ab mujhe apne Rabb se sharam aati hai . 
iske baare me Hafiz Ibne Hajar 
rahmatullahi alaih ne Ibn e Muneer se 



naqal kiya hai ke aisa maloom hota hai ke 
chunkeh paanch paanch namazon ki kami 
ho rahi thi aur ab paanch hi reh gayi thiin , 
to ab mazeed takhfeef ka sawal karne ka 
maqsad ye banta tha ke goya koi namaz 
bhi farz na rahe, lihaza Aap sallallahu 
alaihi wasallam aage darkhast karne par 
Sharma gaye. 

(Fathul Baari jild 8 safha 493) 

aur chunkeh takweeni taur par paanch 
namazon ki farziyyat mutaayyin hi thi is 
liye bhi aage sawal karne ki Himmat na 
hui. 

Hafiz Ibn e Hajar ne fathul baari me 
ye bhi likha hai ke AanHazrat sallallahu 
alaihi wasallam jo takhfeef ka sawal karte 
rahe hain wo is wajeh se ke Aap ke zahen 
me ye baat thi ke sab Namazen farz nahi 
hain albattah aakhri martaba ke sawal ke 
baad paanch Namazen reh gayiin thiin un 
ke bare me ye yaqeen kar liya ye to farz hi 
hain is liye aap ne us ke baad sawal nahi 
kiya. Irshaad e khudawandi \$& J°^ii Jj£ U 



(Surah Qaaf 29] se is taraf isharah nikalta 
hai. 

(Fathul Baari jild 8 safha 493] 

Hazrat Moosa alaihis salam ka rona aur 
rashk karna 

Meraj ki riwayaat me ye bhi hai ke 
AanHazrat Sarwar e Aalam sallallahu 
alaihi wasallam Hazrat Moosa alaihis 
salam se aage badhe to Moosa alaihis 
salam roney lagey un se daryaft kiya gaya 
ke Aap kyu rote hain? Unho ne kaha ke 
mere baad ek ghulam yani nau umar 
shakhs ki be'sat hui us ki ummat ke log jo 
Jannat me dakhil honge , meri Ummat se 
ziada honge. Hafiz Ibn e Hajar 
rahmatullahi alaih Fathul Baari me likhte 
hain ke Ma'azallah Hazrat Moosa alaihis 
salam ka ye rona aur ye kehna ke in ki 
Ummat ke log meri Ummat ke ba nisbat 
ziadah Jannat me dakhil honge ye bataur e 
Hasad nahi tha balkeh bataur afsos ke tha 
aur afsos is baat ka tha ke meri ummat 
me mukhalifat aur nafarmani ziadah thi jis 
ki wajeh se un ki ummat ko sawab kam 



hua aur is ki wajeh se hazrat Moosa alaihis 
salam ka sawab bhi kam hua kyun ke 
Ummat jis qadr bhi amal karti thi us ka 
sawab us ke Nabi ko bhi milta tha kyun ke 
wo un ko dalalat alal khair karne wala 
tha( aur us se ummat ka sawab kam nahi 
hota tha] Rasoolullah sallallahu alaihi 
wasallam ka sawb bohot ziada hai kyun ke 
Aap ki Ummat me farmabardaron ki shaan 
bhot ziada hai, Ibadat , Taa'at, Zikr, 
Tilawat, Haj, Tasneef, Taleef, Jihad, 
Taleem, Tableegh me ye Ummat bhot aage 
aage hai. 

Moosa alaihis salam ne ye jo 
farmaya ke ek ladka mere baad mab'oos 
hua, ye bataur tanqees ke nahi tha balkeh 
Allah Ta'ala ki qudrat e azeemah aur karm 
e Azeem zaahir karne ke liye tha yani sab 
Nabiyon ke baad aakhir me aane wale 
Nabi ko jis ki Umar doosre Nabiyon ke 
muqable me ziada na thi, bhot ziada 
barkaat aur In'aamaat se nawaza gaya, 
Hazrat Moosa alaihis salam hi to the , 
jinho ne baar baar tawajjeh dilaai aur un 
ki fikr mandi se bajaye 50 Namazon ke 



paanch [5] Namazen farz reh gayin, unho 
ne to mazeed darkhast pesh karne ki 
koshish ki, aur farmaya ke main ne Bani 
Israil ko bhot aazmaya hai wo log is se 
kam Namazon ki bhi pabandi nahi 
karsake.[Hazrat Moosa alaihis salam ki 
Ummat par 2 Namazen farz thiin fathul 
baari jild 7 safha 216] 

AanHazrat Sarwar e Aalam sallalalhu 
alaihi wasallam ne farmaya ke bus ab me 
Sharma gaya, Hazrat Moosa alaihis salam 
bhala kya Hasad karte aur aap ki shaan 
me kya tanqees ka khayal karte, Unho ne 
to Mohabbat aur shafaqqat ka muzaherah 
farmaya. Hafiz Ibn e Hajar rahmatullahi 
alaih ne Fathul Baari me farmaya 

(fathul baari jild 7 safha 216] 

Hazrat Ibrahim Alaihis salam ne Namaz 
Kam karane ki targheeb kyun nahi di? 



Ek ishkaal ye paida hota hai ke Hazrat 
Ibrahim alaihis salam ne Namazon ki 
takhfeef ka sawal karne ki taraf kyun 
tawajjeh nahi dilai? Hazraate Akaabir ne is 
ke baare me farmaya hai ke Hazrat 
Ibrahim alaihis salaato wassalam Khaleel 
hain, Maqaam e Khullat ka taqaaza 
tasleem o raza hai, jo hukm hua maan liya, 
aage sochna kuch nahi, aur Hazrat Moosa 
alaihis salaato wassalam Kaleem hain, 
Maqaam e Takallum Maqaam e naaz hai 
aur mojib e inbisaat hai, jo kaleem Jur'at 
kar sakta hai doosra nahi karsakta, phir ek 
baat ye bhi haik ke Hazrat Ibrahim alaihis 
salatu wassalam ko Ahl e Shirk o Kufr se 
ziadah wasta pada tha , un hi logon se 
bahes o munazare me Umar Mubarak sarf 
hui, Ap ke Itteba aur Ummat ijabat ke 
afraad ziada nahi hui aur jo log Aap par 
Iman laaye the wo Sache farmabardaar 
the, Nafarmano aur fasiqo ke rang dhang 
bachashm khud na dekhe the jaise Hazrat 
Moosa alaihis salatu wassalam ka zahen 
takhfeef karane ki taraf chala gaya aur 
tajurbe ka izhaar karte hue farmaya, & ^ 



J^t>-' tjrt ^^(Muslim Shareef) yani 
mai Bani Israil ko aazma chukka hun aur 
isi tajurbeh ki bunyaad par kehta hun ke 
itni Namazen padhna Aap sallallahu alaihi 
wasallam ki Ummat ke liye dushwar hoga. 

Hazrat Ibrahim khaleelullah (alaihis 
salatu wassalam] bhi Ummat e 
Muhammadiya (ala sahibahas salaatu wat 
tahiyyah] ki khair khwahi se ghafil na the 
magar unho ne takseer e Hasanaat ko 
pesh e nazar rakha jis ki wajeh se 50 
Namazon ki farziyyat ki khabr sun kar dil 
baagh baagh hogaya aur khushi ki inteha 
na rani, jab ye khabar mili ke Ka'bah 
Shareef banate waqt mai ne U^-j oJJr, ilf, 

°<J£a ke zarye jis ummat ke liyeDua ki thi , 

wo Aaj nawazi jaa rahi hai aur use Raat 
din me 50 martabah baargaah e 
khudawandi me haazri ka sharf diya 
jaraha hai , phir bhala wo takhfeef e salat 
ka mashorah kyun dete? Kyun ke wo 
takseer e hasanaat ki taraf mutawajjeh the 
, is liye unho ne Ummat e Muhammadiya 
ko ek paigham bheja Hazrat Abdullah Ibne 



Masood razi Allahu anhu se riwayat hai ke 
jis raat mujhe sair karayi gayi Hazrat 
Ibrahim Alaihis salam se mulaqaat hui , 
unho ne farmaya ke Aye Muhammad 
(sallallahu alaihi wasallam]! Meri taraf se 
apni Ummat ko salaam keh dena aur unhe 
bata dena keh bilashubah Jannat ki achi 
mitti hai, Meetha paani hai aur wo chatyal 
maidan hai aur uske paude ye hain, 

(Mishkatul Masabeeh safha 202 az 
Tirmizi] 

Yeh jo farmaya ke Jannat chatyal 
maidan hai uska matlab ye hai ke agarche 
is me sab kuch hai, lekin usi ke liye to hai 
jo dunya me aise kaam kar ke jayega jin ke 
zarye Jannat me dakhilah hosake, Jannat 
apni mehnat se milegi aur us ko is tarah 
samajh liya jaise koi bhot achi zameen ho, 
mitti bhi umdah ho, paani bhi meetha ho, 
jab koi shakhs is me darakht lagayega aur 
us umdah paani se senchai karega to us ka 
phal paalega, lihaza dunya me Nek aamal 



karte raho, Allah Ka Zikr karo , 4JI 

#f Jill ui all Uj i) ilklr, padha karo, inko 

padhoge to yahan Jannat me in ke iwaz 
darakht paaloge, isi liye ek hadees me 
farmaya hai keh jis ne «*u^ j ^£u&\ 4Jt 0^4- 

kaha us ke liye Jannat me ek darakht laga 
diya jayega. 

(Mishkatul Masabeeh safha 201 az 
Tirmizi] 

Sone ke Tasht me ZamZam se Qalb e 
Athar dhoya jana 

Waqie Meraj jin Ahadees me bayan kiya 
gaya hai un me ye bhi hai ke Aap 
sallallahu alaihi wasallam ka Seena 
Mubarak chaak kiya gaya, aur Qalb e 
Athar ko Nikal kar ZamZam ke paani se 
dhokar wapis apni jagah rakh diya gaya, 
phir usi tarah durust kar diya gaya jaisa 
pehle tha, aaj ki dunya me jabke surgery 
aam ho chuki hai is me koi ishkaal nahi hai 
aur ZamZam ke paani se jo dhoya gaya is 
se ZamZam ke paani ki fazeelat wazeh 
taur par maloom hui, riwayaat me ye bhi 



hai ke Aap sallallahu alaihi wasallam ke 
Qalb e Athar ko sone ke tasht me dhoya 
gaya tha aur ye bartan Jannat se laaya 
gaya tha kyun ke ye bartan Jannat se aaya 
tha aur istemal karne wala Farishta tha 
aur us waqt tak Ahkaam Nazil bhi nahi 
hue the,(Sone ki Hurmat Madeene 
Munawwara me hui] is liye is se Ummat 
ke liye Sone ke bartan istemal karne ka 
jawaz sabit nahi kiya jasakta aur Iman 0 
Hikmat se bharne ka ye matlab hai ke is se 
aap ki Quwwat e Imaniya me aur Qalb 
Mubarak ke hikmat se labrez hone me aur 
ziayadh taraqqi hogayi aur Aalam e Baalaa 
me jane ki Quwwat paida hogayi. 

Namaz ka Martaba e Azeemah 

Namaz Allah Ta'ala ka bhot bada 
In'aam hai , degar Ibadaat isi sar Zameen 
par rehte hue fa rz ki gayiin lekin Namaz 
Aalam e Baala me farz ki gayi , Allah Ta'ala 
Shanahu ne apne Habeeb sallallahu alaihi 
wasallam ko Aalam e Baala ki sair karai, 
aur wahan 50 phir 5 Namazen Ata ki 
gayiin aur sawab 50 hi ka rakha gaya. 



Rasoolullah sallallahu alaihi wasallam 
Hazrat Moosa alaihis salam ke tawajjeh 
dilane par baar baar baargaah e Ilahi me 
Haazir hokar Namazon ki takhfeef ke liye 
darkhast karte rahe aur darkhast qabool 
hote rahe, Aalam e Baala me baar baar 
Aapki haziri hoti rahi. 

Wahan Aanhazrat sallallahu alaihi 
wasallam ki Munajaat hui phir is dunya 
me Aap sallallahu alaihi wasallam ke 
Sahaba razi Allahu anhum ki aur Sahaba 
razi Allahu anhum ke baad poori Ummat 
ki Munajaat hoti rahi aur taa Qayamat ye 
munajaat hoti rahegi In shaa Allahu Ta'ala. 

Chunkeh ye Allah Ta'ala Shanahu ke 
darbar ki haaziri hai is liye is ke wo aadab 
hai jo doosri ibadaat ke liye laazim nahi 
kiye gaye, Ba wazoo hona, kapdon ka paak 
hona, Namaz ki jagah ka paak hona, Qible 
rukh hona, adab ke sath haath baandh kar 
khada hona, Allah ka Kalam padhna, Ruku 
karna, sajda karna ye wo cheezen hain jo 
majmooi haisiyat se kisi doosri ibadat me 
mashroot nahi hain (go in me se baaz 



Ahkaam baaz degar ibadaat se bhi 
mutalliq hain] phir Namazi har 2 rakat ke 
baad Tashahhud padhta hai jo Attahiyyatu 
lillahi se shuroo hota hai, Baaz Shurrahe 
Hadees ne farmaya hai keh Tashahhud me 
unhi alfaaz ka I'aada hai jo Shab e Meraj 
me ada kiye gaye the, Haaziri ke waqt 
Aanhazrat sarwar e aalam sallallahu alaihi 
wasallam ne Tahiyyah pesh karte hue arz 
kiya: ol^Jlj cA'$A y & o&Ji! us ke jawab me 

Allah Ta'ala Shanuhu ki taraf se jawab 
mila: h *Ji\ \$ fi£j ye sun kar 

Aap sallallahu alaihi wasallam ne arz kiya: 
o^Ull & & J*j fuE-Ji, Hazrat Jibraeel 

alaihis salam ne fauran Tauheed o Risalat 
ki gawahi di aur of i^s-f, illl Ui '\ U bf 

*Jji.jj iilp Ke kalimaat ada kiye. 

(Taleeq Abu Dawood Fakhrul Hasan 
Gangohi rah.] 

Namaz chunkeh darbar e Ilahi ki 
Haazri hai , is liye poori tawajjeh ke sath 
Namaz padhne ki taleem di gayi, Sutrah 
samne rakhne ki hidayat farmayi taakeh 



diljam'ii rahe, idhar udhar dekhne se 
mana farmaya hai, Namaz padhte hue 
Tashbeek yani Ungliyon me Ungliyan 
daalne ki mumaniat farmayi hai. Khaane 
ka taqaza hote hue aur peshab paakhane 
ka taqaza hote hue Namaz padhne se 
mana farmaya hai kyun ke ye cheezen 
tawajjeh hatane wali hain in ki wajeh se 
Khushoo Khuzoo' baqi nahi rehta jo 
darbar ki haazri ki shan ke khilaf hai. 

Hazrat Abu Zar razi Allahu anhu se 
riwayat hai ke Rasoolullah sallallahu 
alaihi wasallam ne irshad farmaya ke jab 
Bandah Namaz me ho to barabar Allah 
Ta'ala ki tawajjeh us ki taraf rehti hai, jab 
tak ke banda Khud apni tawajjeh na 
hatale, jab bandah tawajjeh hata leta hai 
to Allah Ta'ala ki bhi tawajjeh nahi rehti. 
Hazrat Abu Zarr razi Allahu anhu se 
riwayat hai ke Rasoolullah sallallahu 
alaihi wasallam ne irshad farmaya: agar 
turn me se koi Shakhs Namaz ke liye 
Khada ho to kankariyon ko na chooay 
kyun ke us ki taraf Rehmat mutawajjeh 
hoti hai. 



(Mishkatul Masabeeh safha 91] 

Khatimatur Risalah 

Riwayaat e Hadees se Maloom hota 
hai ke Rasoolullah sallallahu alaihi 
wasallam ko Allah Ta'ala ne bedari me 
Rooh aur jism ke sath Meraj karayi, Ahlus 
Sunnat Wal Jamaat ka yahi mazhab hai. Ek 
hi raat me Aap sallallahu alaihi wasallam 
Makkah Muazzamah se rawana hokar 
Baitul Muqaddas me pohanche, wahan 
Hazraat e Ambiya alaihim assalam ki 
Imamat ki, phir wahan se aasmano par 
tashreef legaye, wahan Hazraat e Ambiya 
alaihim assalam se mulaqaaten huin, 
Sidratul Muntehaa ko dekha, Baitul 
Ma'moor ko mulahezah farmaya, aisi 
jagah par pohanche jahan Qalmon ke 
likhne ki aawaazen aarahi thiin, Aalam e 
Baala me 50 Namazen Farz ki gayiin , phir 
Hazrat Moosa alaihis salam ke baar baar 
tawajjeh dilane par aur Khaaliq e kaainaat 
jalla majiduh ki baargah me baar baar 
darkhast pesh karne par 5 Namazon ki 
farziyyat reh gayi aur Allah Ta'ala ne 5 



Namazen padhne par hi 50 Namazon ke 
sawab ka Aelan farmadiya, phir usi raat 
me Aasmano se Nuzool farmaya aur wapis 
Makkah Muazzamah tashreef le aaye, 
raaste me Quraish ka ek Qafilah mila, jab 
subah ko Quraish ke samne raat ka waqia 
bayan kiya to wo takzeeb karne lage lekin 
jab Aapne Baitul Muqaddas ke bare me un 
ke sawalaat ke shaafi Jawabaat de diye aur 
jis Qaafile se Mulaqaat hui thi wo bhi 
pohanch gaya aur Aap sallallahu alaihi 
wasallam ne us ke baare me jo kuch 
bataya tha wo sab ke saamne saheeh sabit 
hogaya to Quraish ka muh band hogaya 
aur aage kuch na keh sake. 

Lekin ab daur e Haazir ke 
mulhideen Waqia e Meraj ko maanne me 
ta'ammul karte hain aur baaz jaahil bilkul 
jhutlaa dete hain aur kuch log yun keh 
dete hain ke Khwab ka waqia hai, yeh log 
ye nahi sochte agar ye khwab ka waqia 
hota to Mushrikeen e Makkah is ka inkaar 
kyun karte? Aur yun kyu kehte keh Baitul 
Muqaddas tak ek maah [month] ki 
masaafat(distance] kaise tai karli? Aur 



phir unhe Baitul Muqaddas ki nishaniyaan 
daryaft karne ki kya zaroorat thi? Suratul 
Israa ke Shuroo me jo ^ <j'jJ ^JUi o£«£. 

farmaya hai , is me lafz «j£u se saaf zaahir 

hai ke Aap Rooh aur Jism dono ke sath 
tashreef le gaye neez Asraa jo saraa yasrii 
[mo'tallaam] se baab if aal se maazi ka 
segha hai ye bhi raat ke safar karne par 
dalalat karta hai, Khwab me koi kahin 
chala jaye us ko Saraa aur israa se tabeer 
nahi kiya jata, lekin jinhe manna nahi hai 
wo Aayat e Quraaniyan aur Ahadees e 
Saheehah ka inkar karne me zara nahi 
jhijhakte, M {*\& m 

Munkireen ki jahilana baton me se 
ek baat ye hai ke Zameen se oopar jaane 
me itni masafat ke baad hawa maujood 
nahi hai aur Fulaan Fulaan kurah se 
guzarna laazim hai aur insan baghair 
hawa ke zinda nahi reh sakta, aur fulaan 
kurah se zinda nahi guzar sakta, ye sab 
Jahilana baaten hain , awwal to in baton 
ka yaqeen kya hai jis ka ye dawa karte 
hain, aur 



agar unki koi baat saheeh bhi ho to Allah 
Ta'ala ko poori poori Qudrat hai ke apne 
jis bande ko jis kurah se chahe ba 
salaamat guzarde aur baghair hawa ke bhi 
zinda rakhe , hawa aur saans lene ko bhi 
to usi ne zindagi ka zarya banaya hai, agar 
wo insan ki takhleeq ki ibteda hi se 
baghair hawa aur saans ke zinda rakhta to 
use is par bhi Qudrat thi aur kya saktah ka 
mareez baghair saans ke zinda nahi rehta? 
Kya Habas e Damm karne wale saans liye 
baghair ghanto nahi jeete? 

Baaz Jaahil to aasmano ke wujood 
ke hi munkir hain, un ke inkar ki bunyaad 
sirf Adm e ilm hai 0 ji-* 0} (yunus 

66] kisi cheez ka na jaanna is amar ki 
daleel nahi hai ke us ka wujood hi na ho 
mahez atkalon se Allah Ta'ala ki kitab 

jhutlate hain. 0 j&jtf J Sill (Surah 
Taubah 30] 

Falsafa e Qadeemah ho ya Jadeedah 
is se talluq rakhne walon ki baton ka koi 
aetebar nahi , Khaaliq e Kainaat Jalla 



Majidahu ne apni kitab me 7 Aasmano ki 
takhleeq ka tazkirah farmaya, lekin 
Ashaab e falsafa Qadeemah kehte the keh 
9 aasmaan hain aur ab jab naya falsafa 
aaya to ek aasman ka wujood bhi tasleem 
nahi karte. Ab batao in atkal lagane walon 
ki baat theek hai ya Khaaliq e Kainaat Jalla 
Majidahu ka farmaan Saheeh hai? 

Surah Mulk me farmaya: >j ^ p% iff 

^Ji li^k (Al Mulk 14] (kya wo nahi janta 

jis ne paida farmaya aur wo lateef khabeer 
hai]. 

Falsafa e Qadeemah wale aasman ka 
wujood to maante the lekin sath hi kehte 
ke aasmano me Kharq o iltiyaam nahi 
hosakta, yani aasman phat nahi sakta ye 
bhi unki atkal pachchoo wali baat thi 
kabhi na gaye, na jakar dekha, Zameen par 
baithe baithe sab kuch khud hi tai karliya. 
Jis Zaat e paak ne aasman Zameen paida 
farmaye us ne to aasmano ke darwaze bhi 

banaye. Surah A'raaf me farmaya: 'Ai U 
vO? (Al-Araaf 40] aur Surah Naba me 



farmaya lfo*f cits3 tdJ\ (naba 19] aur 

aasman ke phatne ka bhi zikr farmaya, jis 
ka Qayamat ke din zuhoor hoga: fy 

cJbil (Anshiqaq 1] aur a^>tj [J yjbilj 

(alhaaqqah 16] me tazkirah farmaya hai, 
lihaza un logon ki baat bilkul jhoot hai 
jinho ne yun kaha Aasman me Kharq o 
iltiyaam nahi hosakta. 

Kuch logon ko ye ishkaal tha aur 
baaz mulhidon ko mumkin hai ab bhi 
ishkaal ho ke ek raat me itna bada safar 
kaise hosakta hai? Kabhi pehle zamane me 
koi shakhs is tarah ki baat karta to uski 
kuch wajeh bhi thi ke tez raftaar 
sawariyaan maujood na thiin aur ab jo 
naye aalaat ijaad hogaye un ka wujood na 
tha, ab to Jiddah se hawai jahaz ghanta 
dedh ghanta me dimishq pohanch jata hai 
agar isi hisab ko dekha jaye to baitul 
muqaddas aane jaane sirf do teen(2-3] 
ghante kharch hosakte hain, aur raat ke 
baaqi ghante aasmano par pohanchne aur 
wahan mushahidaat farmane aur wahan 
se wapis aane ke liye tasleem karliye 



jaayen to us me koi bu'd nahi hai, ab to ek 
raat me Iambi masafat qata' karne ka 
ishkaal khatm hogaya aur ye bhi maloom 
hai keh Allah Ta'ala ki Qudrat khatm nahi 
hui, Allah Ta'ala chahe to jo tez raftaar 
sawariyaan hain unhen mazeed dar 
mazeed tez raftari ata farmade aur nayii 
sawariyaan paida farmade, jo maujooda 
sawariyon se tez tar hon, Surah Nahal me 
jo sawariyon ka tazkirah farmane ke baad 
: dj£f U <a j&s5(Nahal 8] farmaya hai us me 

maujoodah sawariyon aur un sab 
sawariyon ki taraf isharah hai jo Qayamat 
tak wujood me aayengi, ab to aise tayyare 
tayyar hochuke hain jo aawaaz ki raftaar 
se bhi ziadah jaldi pohanchne wale hain, 
aur abhi mazeed tez raftaar sawariyaan 
banana ki koshishen jaari hain, yahi log jo 
safar e meraj ke munkir hain ya us ke 
wuqoo' me mutaraddid hain khud hi 
batayen ke raat din ke aage peeche aane 
me (unke khayal me] zameen jo apni 
Mehwar par ghoomti hai chaubees 
(24]ghante me kitni masafat tai kar leti 
hai? Aur ye bhi batayen ke Aaftab jo 



zameen ke kurah se karodon meel(miles] 
door hai kiran zaahir hote hi kitne second 
me us ki raushni zameen par pohanch jati 
hai? Aur ye bhi batayen ke jab chand par 
gaye the to kitni masafat kitne waqt me tai 
kit hi? Yeh sab kuch nazron ke samne hai 
phir waqie meraj me taraddud kyun? 

Sahib e Meraj sallallahu alaihi 
wasallam jis Burraq par tashreef le gaye 
the us ke baare me yun farmaya hai ke wo 
Hadde Nazar par apna agla qadam rakhta 
tha, lekin ye baat ibhaam me hai keh us ki 
nazar kahan tak pohanchti thi, agar sau 
meel (100 miles] padti hai to Makkah 
Muazzamah se Baitul Muqaddas tak sirf 7 
minute ki masafat banti hai. Is tarah Baitul 
Muqaddas tak aane jaane me kul 15 hi 
minute kharch hone ka hisab banta hai 
aur baaqi poori raat aalam e baala ki sair 
ke liye bach gayi. 

Aj kal Jiddah se Dimishq tak hawai 
jahaz se ek dedh ghante ka rasta hai. Agar 
isi ke mutabiq ghaur kiya jaye to 2-3 
ghante baitul muqaddas aane jaane ke liye 



aur baaqi poori raat aalam e baala ki sair 
ke liye tasleem karne se koi cheez maane' 
nahi hai. L~4 Ul (Momin 13) 

Momin ka tareeqah ye hai ke Allah 
Ta'ala shanahu aur uske Rasool sallallahu 
alaihi wasallam ki baat sune aur tasdeeq 
kare. uj^M 1 j. 



